הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 144, 2018-07-10 12:30

סתיו שפיר: אנחנו ביום הדיור הציבורי ודנים בסוגיה מאוד מאוד חשובה שהוועדה נגעה בה ממספר זוויות בשנים האחרונות, וזה מכירת הדירות של הדיור הציבורי.

סתיו שפיר: כשאנחנו בכל פעם שומעים ומקבלים פתאום מידע חדש שנחשף בדרך כלל דרך התקשורת ולא על ידי הממשלה בצורה המסודרת שראויה לכך.

סתיו שפיר: בעבר מדינת ישראל הייתה אחת המדינות המובילות בתחום הדיור הציבורי.

סתיו שפיר: היום ב-15 השנים האחרונות, אפשר לומר, המלאי הצטמצם ביותר מ-50%, כשגם מתוך ה-50% הנותרים, כמה עשרות אלפי דירות בדיור הציבורי בלבד, הרבה מהדירות האלה נמכרו או הועברו לכל מיני גורמים שבכלל לא היו אמורים לקבל את הדירות הללו.

סתיו שפיר: בנפרד מחוק הדיור הציבורי ובנפרד מתנאי הזכאות, וזה בזמן שבישראל יש עדיין עשרות אלפי משפחות שהיו צריכות להיות זכאיות לדיור ציבורי ואינן זכאיות בגלל הקריטריונים הנוקשים שנועדו לצמצם את הזכאות ולא באמת לענות לצרכים של הציבור.

סתיו שפיר: דיברנו בעבר כאן בוועדה על מה עשתה הממשלה כאיזושהי דרך עקיפה, כאילו כדי לספק את צרכיהן של המשפחות שלא מקבלות זכאות לדיור, אותו סבסוד של תשלום בשכר דירה.

סתיו שפיר: סבסוד של שכר דירה בערך לשליש, בדקנו את זה גם עם נציגי בנק ישראל ונציגי האוצר והלמ"ס, בערך שליש מהשכירות הפרטית היום בישראל מסובסדת במימון מדינה לאנשים שהיו צריכים במצב נורמלי להיות זכאים לדיור ציבורי.

סתיו שפיר: ומה קורה כאשר הם מסובסדים בכמה מאות, לפעמים מעל 1000 שקלים בחודש בשכירות בשוק הפרטי – הם כל הזמן נאלצים לעבור דירות, הם לא מוגנים כשוכרי דירות, אין להם שום ביטחון במקום שבו הם חיים ואז הסיכוי להצליח משם, לפתח את העצמאות הנדרשת כדי לא להצטרך להיעזר בשירותי המדינה מצטמצמת למינימום.

סתיו שפיר: והממשלה שדוגלת, לכאורה, באי התערבות בשוק הדיור בעצם עושה התערבות מאוד מאוד משמעותית והתערבות גרועה.

סתיו שפיר: היא מעלה את מחירי השכירות בשוק הפרטי, היא לא מגינה על האנשים שזקוקים להגנת המדינה כדי שתהיה להם קורת גג, ובתוך כל הזמן הזה היא מצמצמת את מלאי הדיור הציבורי ושוחקת את האפשרות שיהיה פה דיור ציבורי נורמלי ושאנשים יוכלו גם בעתיד לדאוג לעצמם.

סתיו שפיר: מול התופעה הזאת אנחנו מנסים להתמודד כאן והסיבה שהזמנו לכאן היום את נציגי משרד השיכון ונציגי משרד האוצר זה לקבל מידע.

סתיו שפיר: כמה דירות יש, לאן נמכרו הדירות הקיימות ומה מתכוונים לעשות עם זה, מאוד מאוד פשוט.

סתיו שפיר: אני אבקש לפתוח את הדיון מהנוכחים בזמן שאנחנו גם מחכים שיגיעו לפה, יש לנו נציגה ממשרד השיכון שאחראית על חופש המידע אבל אנחנו נחכה שיגיע לפה גם מנכ"ל המשרד שאמור להצטרף אלינו, הוא זז בין ועדות שונות.

קריאה: הוא בוועדת ביקורת.

סתיו שפיר: בימים כאלה מיוחדים אז הם זזים בין הוועדות.

סתיו שפיר: אני לא מרוצה מהדבר הזה אבל מה אני יכולה לעשות כרגע.

סתיו שפיר: אנחנו ננצל את מה שיש לנו וכמו שהיה בדיונים הקודמים אני מבטיחה לכם שכל שאלה שתעלה כאן בוועדה אני אדאג באופן אישי שהיא תיענה, בטווחים מאוד מאוד קצרים.

סתיו שפיר: אז אני הולכת לפי רשימת הדוברים.

סתיו שפיר: טטיאנה ואחריה עורכת הדין אטיאס.

טטיאנה קדוצקין: שלום לכולם, ולסתיו שפיר במיוחד.

טטיאנה קדוצקין: סתיו שפיר, את דיברת כרגע על מה שיש בדירות ויש קבוצת אנשים שהממשלה וכמה שאני עשיתי וכמה שאנחנו עשינו פגישות כולנו מתעלמים מהבעיה הזאת.

טטיאנה קדוצקין: הבעיה שנכים שלא בכיסא גלגלים, חוץ מקבוצות קטנטנות, לא מכניסים בכלל לדיור ציבורי.

טטיאנה קדוצקין: האנשים האלה מקבלים רק 770 ₪ סיוע לשכר דירה.

טטיאנה קדוצקין: אני הייתי בקשר עם פרופסור ירון זליכה.

טטיאנה קדוצקין: הוא נתן המלצות להעלות את הסיוע לשכר דירה וכן להעמיד את האנשים לתור לדיור ציבורי.

טטיאנה קדוצקין: איך בנאדם יכול להתקיים אם יש לו קצבת נכות הכי גבוה, אני אומרת נטו, 3169 ₪ ביטוח לאומי.

טטיאנה קדוצקין: אין לו, כמו לקשישים שמקבלים הכנסת הכנסה, אין לו הנחות לחשמל, אין לו הנחות לתרופות וכו'.

טטיאנה קדוצקין: מה שקורה שהרבה מהאנשים האלה נמצאים מתחת לשמיים, בכלל ברחוב.

טטיאנה קדוצקין: אי אפשר להתעלם מזה.

טטיאנה קדוצקין: לכן אני חשבתי להביא את הנושא דווקא לכאן, בשקיפות.

טטיאנה קדוצקין: אני מקווה שאחרי שדיברנו כאן משהו יכול להשתנות.

טטיאנה קדוצקין: אי אפשר.

טטיאנה קדוצקין: עוד דבר אני רוצה להגיד.

טטיאנה קדוצקין: יש חלק מהאנשים עם בעיה נפשית.

טטיאנה קדוצקין: אני עבדתי בשיקום של אנשים עם בעיה נפשית הרבה שנים והם נמצאים בהוסטלים שניים-שלושה אנשים באותו חדר.

טטיאנה קדוצקין: אז כל החיים שלהם זה ככה.

טטיאנה קדוצקין: אי אפשר להתעלם גם מזה.

טטיאנה קדוצקין: תודה.

סתיו שפיר: תודה רבה.

טטיאנה קדוצקין: מה את חושבת על זה - - -

סתיו שפיר: את תשמעי, אל תדאגי.

טטיאנה קדוצקין: אני רציתי שזה ילך לפרוטוקול.

טטיאנה קדוצקין: מה שאני אמרתי.

טטיאנה קדוצקין: דווקא זה מאוד מאוד חשוב לי.

טטיאנה קדוצקין: הנה יש אחד מהחולים, הנכים, אסף.

סתיו שפיר: תודה, תהיה לנו הזדמנות.

סתיו שפיר: דני גיגי בבקשה, פורום הדיור הציבורי שאחראים, כמובן, על קידום היום המיוחד ועושים עבודה מדהימה.

דני גיגי: קודם כל אני מתנצל על האיחור וגם שאין פה את כל האנשים שצריכים להיות.

דני גיגי: יש פה הרבה ועדות שקבעו את כל הדיונים באותה שעה אז זה קצת יצר בעיה.

דני גיגי: הדיון הזה נקבע מאחר ויש איזשהו חור שחור שאני מרגיש שאנחנו לא מקבלים עליו שום מידע, אנחנו גם לא מצליחים לקבל עליו שום מידע, זה הנושא של מכר הדירות.

דני גיגי: זאת אומרת, אני יודע שמשנת 2013 עד עכשיו נמכרו 6,000 דירות, דיור ציבורי, ועוד לפני כן אנחנו מדברים כבר על איזה כמויות של 30,000 או 40,000 דירות שנמכרו ואין שום - - -

סתיו שפיר: ממתי עד מתי?

דני גיגי: אני מדבר מ-2013 עד עכשיו.

דני גיגי: 6,000 דירות נמכרו ואין עליהן שום מידע למי הן נמכרו, איך הן נמכרו, מה המחיר הממוצע של דירה שנמכר, מה הקריטריונים לקנות את הדירה, כל הדברים שמסביב שאמורים להיות שקופים וברורים, לנו את המידע הזה אין.

דני גיגי: המדינה עסוקה בזה שאין כסף לקנות דירות אבל היא גם מוכרת כל הזמן דירות ואנחנו לא יודעים לאיפה הדירות האלה נמכרות בכלל.

דני גיגי: כמובן שאנחנו בעד למכור דירות לדיירים וזה דבר נכון וזה דבר חשוב וזה חלק מהחוק וזה בהחלט משהו מבורך.

דני גיגי: השאלה אם זה אכן נמכר לדיירים או שזה נמכר לכל מיני גורמים אחרים - - -

סתיו שפיר: אתם יודעים, יש לכם הערכה?

דני גיגי: אין לנו הערכה, זה בדיוק העניין.

דני גיגי: ביקשנו הרבה פעמים לקבל מידע על זה גם ממשרד השיכון וגם - - -

סתיו שפיר: פניתם גם בחופש מידע?

דני גיגי: הגשנו בקשה של חופש מידע בזמנו.

דני גיגי: אני - - - עשינו את זה דרך אורלי לוי ולא קיבלנו על זה תשובה, על העניין של המכר.

דני גיגי: אני באתי לוועדה כדי לבקש את העזרה שלכם בזה בעצם, כדי שיהיו לנו את הנתונים א' על הדירות שנמכרו, וזה המון - -

סתיו שפיר: ברור.

דני גיגי: - - אני מדבר על 6,000 מ-2013 ועוד לפני כן שני מבצעי מכר של מדינת ישראל שכללו 40,000 דירות.

דני גיגי: זאת אומרת שזה - - - אגב, זה בכלל תעלומה כי שם נמכרו דירות וגם הכסף של הדירות שנמכרו לא חזר מעולם לקופה של הדיור הציבורי.

דני גיגי: אבל מעבר לתעלומה הזאת אפילו בשנים האחרונות הדירות שנמכרו אין על זה שום מידע, לא חשוף, אנשים לא יודעים איך הם יכולים לרכוש את הדירה שלהם, מה הקריטריונים, מה הם צריכים לעשות.

דני גיגי: פעם הם נתקעים בבירוקרטיה שלא מאפשרת להם לעשות את זה, פעם הם מצליחים לעשות את זה ולא ברור מה המחיר שהם אמורים לשלם.

דני גיגי: יש פה בלאגן שלם אחד גדול.

דני גיגי: גם בתהליכי הקנייה, גם בתהליכי למי נמכר ואיך נמכר, השקיפות של זה.

דני גיגי: ולכן הדיון הזה הוא דיון לדעתי קריטי, זה דיון שהוא מאוד מאוד חשוב לשים את הדברים על השולחן ומאוד חשוב לקבל את המידע.

דני גיגי: אין את המידע הזה.

סתיו שפיר: תעדכן אותנו רגע במספר האנשים היום שממתינים בתור.

דני גיגי: היום אנחנו מדברים על 3,000 פלוס במשרד השיכון ו-27,000 במשרד הקליטה.

דני גיגי: אבל היום כבר משרד השיכון מדבר על הרבה יותר.

דני גיגי: משרד השיכון הבין שמה שקורה, שהתהליך שקורה זה שהמדינה בעצם לקחה 140,000 נוספים והעבירה אותם לסיוע בשכר דירה - -

סתיו שפיר: דיברנו על זה.

דני גיגי: - - אבל בפועל האנשים האלה לא עומדים גם בסיוע לשכר דירה ואז הוא נאלץ להכניס אותם בדלת האחורית דרך ועדת חריגים.

דני גיגי: זאת אומרת שבסופו של דבר המספרים הם שקריים.

דני גיגי: ה-27,000 וה-3,000 זה לא המספר האמיתי.

דני גיגי: המספר האמיתי הוא כל המכלול של מי שמקבל סיוע - - -

קריאה: של מי שצריך את הפתרון.

קריאה: בזה אנחנו עומדים על מיליון.

דני גיגי: כן.

דני גיגי: שר השיכון עכשיו דיבר על מיליון אזרחים שנמצאים בתוך המעגל הזה, בתכנית האחרונה שהוא הציג.

סתיו שפיר: מדהים.

סתיו שפיר: בבקשה, בטח.

רבקה כהן בנלולו: אני אחדד את מה שדני אמר ואני אדגיש שצריך להתעסק גם במכירה אבל בעיקר גם בקנייה של הדירות.

רבקה כהן בנלולו: מי באמת קונה את הדירות, האם דרך עמידר או דרך החברה השנייה שהביאו.

רבקה כהן בנלולו: לא ברור לנו בעצם מי עושה את המהלכים.

רבקה כהן בנלולו: גם העדיפות, איפה רוכשים את הדירות.

רבקה כהן בנלולו: כי זה שרוכשים דירות ושולחים אנשים שגרים, שיש להם איזה שהם חיי קהילה ושולחים אותם לגור במקומות רחוקים ועוד פעם אנחנו רואים את סאלח פה זה ארץ ישראל אבל של ימינו שגם היום לוקחים אנשים מהמרכז ושולחים אותם לפריפריה למקומות שיהיה להם קשה לצאת למעגל עבודה ובעצם להתנתק מכל המקומות שלהם.

רבקה כהן בנלולו: אז זו גם שאלה שאנחנו צריכים לשאול, איפה סדרי העדיפויות של המדינה לרכוש את הדירות.

רבקה כהן בנלולו: ובגלל שמתנהלת עכשיו גם ממול הוועדה של ביקורת המדינה אז אנחנו יכולים גם לראות שיש בעיה כל הזמן של מכרזים, של דברים שהם לא ברורים.

רבקה כהן בנלולו: איך נעשים הדברים בצורה הזאת וזה חשוב להתעסק בזה.

רבקה כהן בנלולו: ברור ששקיפות היא כלי שאנחנו יכולים אחר כך להשתמש בו להמשך המאבק.

רבקה כהן בנלולו: מאוד חשוב שאנחנו נדע.

סתיו שפיר: תודה.

סתיו שפיר: הצטרף אלינו מנכ"ל המשרד חגי רזניק, ותודה שבאת, יש לכם יום עמוס.

סתיו שפיר: איזה תשובות קיבלתם ממשרד השיכון בנושא הזה.

דני גיגי: בחלק מהדברים אנחנו לא קיבלנו תשובות ובחלק מהדברים כן קיבלנו תשובות.

דני גיגי: יושב פה עכשיו מנכ"ל משרד השיכון ויש לי הרבה הערכה לדברים טובים שהוא עושה.

דני גיגי: אני חושב שבנושא המכר אנחנו נמצאים קצת בחושך בנושא של שקיפות.

דני גיגי: אני לא מכיר את הנתונים, הם לא מגיעים אלינו.

דני גיגי: וגם אני יכול להגיד שלאחרונה היו בנושא הזה המון המון כתבות, אני לא יודע אם אתם ראיתם, על מאכרים שנכנסו לתוך התחום הזה שבעצם מתעסקים בכל הנושא של מכירת דירות.

דני גיגי: אני בטוח שחגי מכיר את הסיפור הזה.

דני גיגי: שהם באים, נכנסים, ובעצם באים לאנשים ואומרים להם בואו נעזור לכם, הולכים לחברה עצמה וגם שם עושים איזושהי עסקה - - -

חגי רזניק: אתה מדבר מה, על רכש דירות על ידי החברות?

דני גיגי: לא על ידי זכאים.

רבקה כהן בנלולו: אנחנו מדברים על שני צדדים של המטבע, גם על מכירה לדיירים וגם רכישה.

דני גיגי: כן כשאנחנו - - -

סתיו שפיר: וגם מכירה למי שאינם דיירים וכל מיני - -

רבקה כהן בנלולו: אנחנו רוצים לבדוק - - -

סתיו שפיר: - - שלא היו צריכות להתקיים.

דני גיגי: אני רוצה - - -

חגי רזניק: - - -

סתיו שפיר: והדירות האלה הוחזרו?

חגי רזניק: כן, אני אתן לך סקירה.

דני גיגי: חגי, אני חושב שמה שאנחנו הסכמנו פה זה שלא ברור לנו, נמכרו 6,000 דירות, איפה הנתונים לגבי המכירה הזאת.

דני גיגי: איפה אפשר למצוא את זה.

דני גיגי: מה הממוצע של דירה שנמכרה בעלות, בכסף, כמה, מה הממוצע, איך נקבעה ההנחה לאנשים, כל הדברים האלה הם דברים שאנחנו מרגישים שאנחנו בחושך בסיפור הזה ואני חושב שכל המדינה בחושך, לא מבינים מה הולך שם.

דני גיגי: אף אחד לא באמת מבין מה הולך שם.

סתיו שפיר: תודה רבה.

סתיו שפיר: דני וריקי ופורום הדיור הציבורי כולו באמת תודה רבה על הדיון הזה ותודה רבה על כל העבודה שלכם.

סתיו שפיר: אני רק רגע חגי מאפשרת גם לאיילת.

איילת הלברשטט: הגשנו נייר עמדה לוועדה וליום הדיור הציבורי בכלל.

איילת הלברשטט: זה בעצם כהמשך לדוח משנה שעברה.

איילת הלברשטט: קודם כל אנחנו רוצים להודות למשרד השיכון.

איילת הלברשטט: נתחיל בזה שבאמת פתח את שעריו השנה ואנחנו עשינו מפגשים עם נציגיו, גם עם חגי רזניק וגם עם הסמנכ"ל וגם עם גברת רות מנה, לנסות ולראות איך אנחנו משפרים גם בנושא השקיפות.

איילת הלברשטט: נכון שאנחנו הגענו להבנות, עדיין פשוט לא ראינו את היישום בפועל, ולכן אנחנו הגשנו את הנייר עמדה כפי שהוגש.

איילת הלברשטט: בשטח אנחנו מטפלים במשך השנה ב-80,000 תיקים בכלל וב-688 תיקים של דיור ציבורי.

איילת הלברשטט: אבל בנושא של השקיפות יש בעיה חמורה.

איילת הלברשטט: קודם כל, כל הנושא של הפרוטוקולים אנחנו לא מקבלים שום מידע.

איילת הלברשטט: לגבי הרכישות של הדירה – אנחנו לא יכולים לייעץ לקונים שלנו שום דבר לעניין התור מהסיבה הפשוטה שאנחנו לא יודעים מה מלאי הדירות בכל מקום, מה מלאי הדירות אם הן תפוסות או לא תפוסות, בעצם למה הן משמשות.

איילת הלברשטט: מכירת הדירה, כפי שנציגי הפורום אמרו, אנחנו לא מקבלים נתונים לקבי כמות הדירות שנמכרו.

איילת הלברשטט: לגבי איך מכירת הדירה וכמה המחיר זה קבוע בעיקרון בתקנות ואפשר להיעזר בסיוע המשפטי אם צריך את זה.

איילת הלברשטט: גם בנושא של השכר דירה עצמו הפונים פונים אלינו כשאין שיקוף לגבי גובה השכר דירה.

איילת הלברשטט: היום בעצם לתת את התשובה שאתם מגישים איזה דוח אבל עד עכשיו שכר הדירה בעצם - - - מאז הוועדה הקודמת שאת הורית בוועדה לשקיפות לפי חוק השקיפות, התיקון - - - יש שיפור כי הם מתריעים בפני הדיירים להגיע לבדוק את הדברים, אבל הם לא מודיעים להם מה הייתה התוצאה.

איילת הלברשטט: זאת אומרת שהדיירים כיום לא יודעים למה עלה להם שכר הדירה, למה הם לא קיבלו את ההנחה.

איילת הלברשטט: אין להם שום אפשרות לערער על אותן החלטות כי אין להם החלטה מנומקת שמסבירה להם למה על אף שרשות מנהלית מחויבת לכך שתהיה שקיפות על הדברים.

איילת הלברשטט: ומה שקורה, מגיעים אלינו הרבה פונים שגרים בדיור הציבורי שנצברו להם חובות גדולים ולא היה להם מושג למה זה קרה.

איילת הלברשטט: ואני חושבת שכל הנושא של השקיפות צריך לעלות מדרגה, זה גם אני יודעת הסיוע המשפטי, בכל הנושא.

איילת הלברשטט: הם הציעו באמת שבאתר, משרד השיכון הציע שבאתר יפורסם כל כמה זמן מלאי הדירות והגודל שלהן ואיפה פנויים.

איילת הלברשטט: אני חושבת שגם צריך פירוט לאן נמכרו הדירות על מנת שנדע איך לייעץ לאותם מטופלים שלנו, לאותם פונים, מה לעשות ואיך יהיה המשך ההליך.

סתיו שפיר: תודה רבה.

סתיו שפיר: חגי.

חגי רזניק: גברתי היושבת ראש ובאמת הפורום המכובד הזה.

חגי רזניק: אני אתייחס לכמה דברים ודברים שגם התחייבתי לפנייך, אני חושב לפני שנה, ורוב הדברים יישמנו כמשרד וחלק מהדברים אני אתאר את ה- - - שרוב ההמלצות יושמו.

חגי רזניק: קודם כל אני רוצה להגיד משהו ברשותך בהקדמה.

חגי רזניק: הבעיה של הדיור הציבורי בסוף שהיא תיצור את הכל, השקיפות זה אמצעי להגיע לתיקון ולניהול ציבורי נכון, ניצול זה נגזרת של חוסר במלאי, מצוקה זה כחלק מזה שבסופו של דבר מדינת ישראל לא רכשה דירות ומכרה את הדירות לדיירים לאורך שנים.

חגי רזניק: ואנחנו היום, אני רוצה שתבינו רק את המימדים של הדיור הציבורי, אנחנו מדברים היום תור שיכון 3,000 ממתינים, תור קליטה 30,000 ממתינים, 160,000 מסתייעים בסיוע בשכר דירה, שם הקריטריונים הם אכזריים לקבל דיור ציבורי.

חגי רזניק: ככל שנגמיש אותם מה-160,000 יועברו לתוך התור ממתינים.

סתיו שפיר: וההגמשה הזאת מתי היא קורית?

חגי רזניק: אני אדבר על זה גם.

חגי רזניק: ובאמת הסגן גלנט וסגנו ז'קי לוי והמערכת שלנו ובשיתוף פעולה עם יתר הפקידות חידשנו את רכש הדירות ואנחנו בונים 2,650, ממתינים - - -

קריאה: 30,000 בתור - - -

חגי רזניק: לא, זכאים לדיור ציבורי שאין דירה עבורם.

חגי רזניק: 30,000 קליטה, 3,000 שיכון ו-160 הם מסתייעים בסיוע שכר דירה אבל זו דרך אחרת להגיד שהם זכאים.

דני גיגי: זה משפחות, תבינו - - -

חגי רזניק: משפחות.

חגי רזניק: אני מדבר איתכם על קטסטרופה.

סתיו שפיר: לא, יותר מזה, 160,000 בסיוע בשכר דירה.

סתיו שפיר: דיברנו על זה.

סתיו שפיר: זה שליש משוק השכירות בשכירות הפרטית זה אנשים שלא מקבלים ביטחון בדירה שלהם וכל פעם צריכים לעבור דירות והסיכוי שהם ייצאו מהמעגל הזה של הסיוע - - -

חגי רזניק: הוא בלתי אפשרי.

טטיאנה קדוצקין: וזה לא כולל נכים שקופים שהם לא נכים באף מקום.

טטיאנה קדוצקין: הם מקבלים סיוע לשכר דירה ועל זה אני מדגישה כי זה לא מעניין אף אחד.

חגי רזניק: מעניין.

חגי רזניק: אני אתייחס, אני אתייחס גם לזה, לנכים.

חגי רזניק: אני רוצה להגיד – אנחנו עשינו, באמת השכר וסגנו הניעו את העגלה, רכשנו 1700, אני בונה עם הסוכנות, מה זה אני, המשרד, 2,650 יחידות, אגחנו מיליארד שקל, 550 דירות נוספות ברכישה.

חגי רזניק: הגמשנו בפריפריה 600 דירות שיפצנו.

חגי רזניק: אבל זה טיפה בים כשאתה מסתכל על המדיניות הלאומית.

חגי רזניק: זה - - -

סתיו שפיר: רגע, אבל תגיד לנו שנייה את המספרים בצורה מסודרת.

סתיו שפיר: אז שיפוצי דירות זה 600?

חגי רזניק: הגמשנו קריטריונים ספציפית בפריפריה ב-600 בתי אב.

חגי רזניק: שיפצנו וכבר אכלסנו אותם.

חגי רזניק: רכשנו/חידשנו אחרי שהממשלה הקודמת קנתה שש דירות, לא 60, לא 600, שש דירות, רכשנו 1700 דירות- - -

סתיו שפיר: השנה או בכלל?

חגי רזניק: בכלל.

חגי רזניק: השנה אנחנו מדברים על 550 דירות.

סתיו שפיר: 550 דירות לשנה.

חגי רזניק: כן ו- - -

סתיו שפיר: זה טיפה בים.

חגי רזניק: מסכים איתך.

חגי רזניק: אני אגיד גם מה אנחנו עושים כרגע ומה אני קורא לוועדה, לא הוועדה היא בקרה אבל אני אשמח - - -

קריאה: כמה מהמיליארד של האג"ח?

חגי רזניק: 550 דירות.

קריאה: כבר קניתם.

חגי רזניק: קנינו, כן.

סתיו שפיר: באיזה מיקומים?

חגי רזניק: בכל הארץ אבל בעיקר באזורי הביקוש מכוון ששם התורים יותר ארוכים.

חגי רזניק: אנחנו בונים עם הסוכנות היהודית 2,650 דירות שמתוכן כבר מעל 400 בהתחלת בנייה.

חגי רזניק: אנחנו עכשיו בעבודה על היתרים על יחידות נוספות.

חגי רזניק: אני רוצה להגיד רגע על דיור ציבורי ולהיכנס לעולם של התוכן שאת הצעת לי להיכנס אליו בדיון הקודם.

חגי רזניק: השר גלנט הניח על שולחן הממשלה היום למזכיר הממשלה תכנית שהיא תכנית מקיפה לרכש ולטיפול בהגדלת המלאי ב-7000 דירות כל שנה, 70,000.

חגי רזניק: עכשיו יכולים לבוא ולהגיד אין לזה מקור תקציבי.

חגי רזניק: אני אומר לכם, ואני קורא לשרי הממשלה, לממשלה, לשר האוצר לאמץ את התכנית וגם הם לא אמרו שהם לא יאמצו את התכנית.

חגי רזניק: זאת אומרת, אני גם לא אומר שהם לא יאמצו ואני - - - שר האוצר שר חברתי ואני מקווה שהוא יאמץ את התכנית.

חגי רזניק: אפשר לבוא ולהגיד אין לזה ביטוי תקציבי.

חגי רזניק: ואני רוצה להגיד לכם כמי ששלוש שנים יושב במשרד הבינוי והשיכון חלק גדול מהאלמנטים האלה הם אלמנטים שפשוט ליישם אותם.

חגי רזניק: ואני אתן לכם דוגמה.

חגי רזניק: המדינה נותנת זכויות תכנון, בסופו של דבר היא יכולה לוותר על זכויות תכנוניות מול זכויות חברתיות.

חגי רזניק: וגם ברמת בניין בודד וגם ברמת תב"ע לתת ליזמים את היכולת להגדיל זכויות לבנייה ושיהיה לו את האינסנטיב מול זכויות תכנון לדיור ציבורי.

חגי רזניק: אני אתן לכם עוד דוגמה.

חגי רזניק: ממתין בדיור הציבורי מקבל סיוע בשכר דירה מקסימלי שמעשיר את בעלי הדירות - - -

סתיו שפיר: כמה זה?

חגי רזניק: זה בדרך כלל ממתין שהוא ממתין וזכאי הוא מקבל מעל 3,000 ₪, זה יכול להגיע עד 3,900 ₪.

חגי רזניק: המדינה שילמה ותשלם- - -

סתיו שפיר: כמה אנשים מקבלים את זה?

חגי רזניק: כל הממתינים.

סתיו שפיר: כמה אנשים ממתינים - - -

חגי רזניק: 3,000 ממתינים.

סתיו שפיר: 3,000 איש מקבלים סיוע בשכר של דירה של מעל 3,000 שקל?

חגי רזניק: כן, כן.

חגי רזניק: עד 3,900 שקל.

חגי רזניק: קיבלו ויקבלו וימשיכו לחכות.

חגי רזניק: כי אם אנחנו - - - התורים האלה לא יתקצרו הם ימשיכו לחכות.

חגי רזניק: עכשיו אני אומר לכם, כמו שאנחנו אגחנו את המיליארד שקל, כשיש רצון ויש דירקטיבה ממשלתית, וגם אחרי שיש החלטת ממשלה צריך להיאבק כי לא תמיד החלטות ממשלה הן מיושמות.

חגי רזניק: לבושתי, אני היום מייחסים לי כל מיני דברים, מקבל כל מיני נאצות כי אני פעלתי ליישם מכרז שבמחיר למשתכן ייושמו בדירות לדיור ציבורי, אז אני נהגתי באופן לא קולגיאלי לשותפים שלי כי הייתי צריך לעמוד עיניים שהמשרד ייצא בלי דין ציבורי.

חגי רזניק: אז אני קיבלתי אס אם אסים עם נאצות כי אני דרשתי ויצאתי במכתב ויצאתי לתקשורת שישולב מכרז עכו 40 יחידות לדיור ציבורי.

סתיו שפיר: מכרז של מה?

חגי רזניק: של מכרז מחיר למשתכן.

חגי רזניק: יש החלטת ממשלה, החלטת מועצה והחלטה חתומה על ידי כל השותפים שהזכרתי למי שצריך להוציא את המכרז.

חגי רזניק: אז אחרי זה אומרים לי בוא ונגמור את זה ככה ונגמור את זה אחרת.

חגי רזניק: ומכוון שיצאתי לתקשורת ואני לא יוצא לתקשורת, אני בדרך כלל גורם מחבק, אז אומרים לי שאני לא עובד לעניין.

חגי רזניק: אבל אני, ברוך השם - - -

סתיו שפיר: מי אומרים לך את זה?

חגי רזניק: כל מיני, לא חשוב, יש - - - קיבלנו - - -

קריאה: יש מי שלא רוצים דיור.

חגי רזניק: יש מי שלא רוצים דיור ציבורי - - -

סתיו שפיר: בצרפת 20% מכל פרויקט חדש חייב ללכת לדיור ציבורי.

סתיו שפיר: באנגליה 40% מכל פרויקט חדש.

סתיו שפיר: אז פה מדובר בכמה מאות דירות.

חגי רזניק: אז אני אומר גם בדבר הזה - - - אבל למרות ההשמצות תוך שמונה שעות, כי לפעמים אין ברירה, המכרז נעצר, תוקן ויוכנס בו דיור ציבורי.

חגי רזניק: אבל זה באמת קוריוז, זה לא העניין, זה לא לב העניין.

חגי רזניק: אז דיברנו על תכנון, זאת אפשרות.

חגי רזניק: דיברנו על היוון של סיוע בשכר דירה, זאת אפשרות שאנחנו מציגים אותה פרקטית בתכנית לגור בכבוד.

חגי רזניק: אני רוצה לספר לכם עוד משהו.

חגי רזניק: כל פעם אומרים לי - - -

סתיו שפיר: מה סך הכל של התקציב שעובר לסיוע בשכר דירה.

חגי רזניק: תיקחי בממוצע 3500 - - -

סתיו שפיר: לא, אמרת 3,000 במקסימלי.

חגי רזניק: תיקחי בממוצע 3500 כפול 3,000.

חגי רזניק: זה שיכון.

חגי רזניק: המנגנונים בקליטה הם מנגנונים אחרים.

חגי רזניק: אבל תיקחי את אלפי זה כפול זה, אין שום בעיה להגיע אם הממשלה תרצה - - -

קריאה: סך הכל 2.7 מיליארד שקל של סיוע בשכר דירה - - -

סתיו שפיר: 2.7 מיליארד, זה הסכום?

חגי רזניק: אני לא רוצה להתחייב על זה אבל יש פה את - - - מחשכ"ל, אולי הוא ידע להגיד מה - - - לא יודע אם הוא מסכים עם העמדות הערכיות שלי אבל לפחות בנתונים הוא איש אמין אוראל.

חגי רזניק: אוראל הוא איש אמין ואיש טוב ואיש יקר, יכול להגיד את הסכומים - - - אבל זה ברור שאם עשינו את המהלך הזה במיקרו ובסופו של דבר איגחנו מיליארד שקל שהיום שווה - - - דירות, ניתן לעשות את זה.

חגי רזניק: אני רוצה לספר לכם עוד סיפור.

חגי רזניק: אומרים לי כל פעם כמנכ"ל יש נומרטור ויש מגבלות תקציביות.

חגי רזניק: ובאמת הפקידות היא פקודת - - - אוראל שעובד איתי מטעם החשכ"ל איש יקר, - - - סגן ראש אגף תקציבים, באמת אנשים יקרים, אנשים יקרים אין לי מילה רעה.

חגי רזניק: בסוף אבל צריך פה את הדירקטיבה הממשלתית וצריך לעקוב שהיא קורית.

חגי רזניק: כל פעם אומרים לי, וזה העבודה שלהם, מה המקור התקציבי שאתה מצביע.

חגי רזניק: אתה רוצה לעשות חברתי, נחמד לך להגיד שאתה חברתי, מה המקור התקציבי שאתה - - - יש פתרון, יש פתרונות שהם חוץ תקציביים.

חגי רזניק: מה זה פתרון שהוא חוץ תקציבי?

חגי רזניק: אני הייתי חבר בהנהלת הקרן לשטחים פתוחים, מינה אותי השר גלנט, ושם מעבירים אחוז מהכנסות המדינה מקרקע מעבירים בקרן לשטחים פתוחים לדברים חשובים: למגלשות, לפארקים, למדשאות.

חגי רזניק: אלה דברים חשובים.

חגי רזניק: באמת דברים חשובים ושמירה על שטחים פתוחים זה דברים חשובים.

חגי רזניק: אבל אם את המאות אלפי שקלים האלה אז אי אפשר להקים קרן דיור ציבורי שהיא חוץ תקציבית ולהקצות.

חגי רזניק: אני רוצה להגיד לך, גברתי היושבת ראש, הכנסות המדינה בקרקע גדלו מ-8 מיליארד ל-15 מיליארד שקל.

חגי רזניק: אני מדבר איתך על 700 דירות כל שנה משנה ממוצעת של הכנסות.

חגי רזניק: אז אני לא מבין למה אומרים לי ולמה לועגים לדיירי דיור ציבורי - - -

סתיו שפיר: מה זאת אומרת, אבל חגי, אני מאוד מאוד מאוד מעריכה את העמדות שלך, אתה יודע את זה, אבל יש פה החלטה ממשלתית לחסל את הדיור הציבורי.

סתיו שפיר: הרי זה לא, אין פה אגדה, מדינת ישראל היא הבעלים של 93% מהקרקע בארץ.

סתיו שפיר: אפשר לדבר עד מחר על זה שלא רוצים להתערב מחירי הדיור, המדינה מעורבת במחירי הדיור בלי סוף, עד הצוואר היא מעורבת.

סתיו שפיר: ואז היא הולכת ומסבסדת את ה-160,000 משפחות בשוק השכירות הפרטי שלהן היא לא נותנת לא יציבות בשכר דירה ולא אפשרות לשמור על הדירה לאורך זמן כי זה שוק השכירות הפרטי ולא רוצה גם להתיר שם מגבלות.

סתיו שפיר: אז היא מתערבת עוד יותר במחירי הדיור כי היא מעלה מחירי שכירות, גורמת לכל מחירי השכירות לעלות.

סתיו שפיר: יש לזה השפעה עצומה על העלאת מחירי הדיור.

סתיו שפיר: אז גם במישור, אמרת מישור ערכי, אנחנו מסכימים על זה, גם במישור הכלכלי הנקי זה לא עובד, זה לא מסתדר שכדי להשקיע את ההשקעה הזאת, ומדובר פה בהשקעה - - -

חגי רזניק: אנחנו שם ואני מצפה, מאמין ומקווה, אני גם מאמין שכך יהיה, שעמדת האוצר תהיה עמדת חיובית.

חגי רזניק: אגב, על מנת שהתכנית - - -

סתיו שפיר: כמה כסף ביקשתם לרכישה או לבנייה של הדירות?

חגי רזניק: עוד פחות מזה, אנחנו היום עוד פחות מזה.

חגי רזניק: על מנת שנוכל שהממשלה תוכל לשנות את כיוונה של האנייה לכיוון הכל כך סביר, הכל כך טריוויאלי, הכל כך מתבקש לאוכלוסייה החלשה הזאת הנחנו הצעת החלטה על שולחן הממשלה שמציגה את המודלים האלה שדיברת.

חגי רזניק: אני יכול לסקור פה, אבל היריעה קצרה, את כל המודלים.

חגי רזניק: ונתנו צוות יישום בראשותי שרובו אוצרי.

חגי רזניק: אמרתי, יתכבד וישב נציג החשב הכללי, יתכבד וישב נציג אגף תקציבים, יתכבד וישב נציג רשות מקרקעי ישראל, שגם אחרי הדבר הזה, ככל שההחלטה הזאת תמומש, אני מתכוון להילחם שהיא גם תיושם, אם הממשלה תפקיד בידה את המנדט הזה.

חגי רזניק: ובאמת אני - - -

סתיו שפיר: מה הלוח זמנים של העניין הזה?

חגי רזניק: אני מקווה שבשבועות הקרובים ככל שהאוצר לא יתנגד להבאת ולהקמת הצוות הזה אנחנו נעשה - - -

סתיו שפיר: מה עמדת האוצר?

קריאה: טוב, האמת - - -

חגי רזניק: רגע, עוד מילה על השקיפות כי אני רוצה - - -

קריאה: לא קיבלנו תשובות על המכירה של הדירות - - -

סתיו שפיר: נקבל, אל תדאגו.

סתיו שפיר: אני רוצה להבין איפה האוצר בעניין הזה כי יש לנו פה עניין גדול.

דני גיגי: בהמשך למה שהוא אמר מחיר למשתכן עולה 20 מיליארד.

דני גיגי: אף אחד לא מדבר על זה, אף אחד לא סופר את זה, אף אחד לא רואה את זה - - -

סתיו שפיר: דני, בוא אני אגיד לך עוד משהו.

סתיו שפיר: דוח מבקר המדינה רק לפני כמה חודשים הראה את מה שאני טוענת כבר הרבה מאוד זמן בוועדת כספים וזה שיש רזרבות סמויות בתקציב המדינה לפי המבקר בין 15 מיליארד ל-20 מיליארד שקל.

סתיו שפיר: רזרבות סמויות, כסף שהיה אפשר להשתמש בו.

סתיו שפיר: חסר כסף, זו לא בעיה של חסר כסף, זו שאלה של החלטה.

חגי רזניק: אני רוצה להתייחס רגע לדברים שאת, הוועדה הזאת בראשותך, בזמנו, ביקשה להתייחס אליהם וביצענו ויישמנו לא 100% כי אין 100% אבל את כל מה שאנחנו יכולים.

חגי רזניק: קודם כל אני מחזיק ביד, שלא תקבלו את זה כי עוד לא אישרתי את זה אבל זה תוך ימים אחדים ייצא, זו עבודה של שנה.

חגי רזניק: יש פה חוברת של כל הזכויות בדיור הציבורי לראשונה, שזה באמת לא סביר ואני אומר גם לבושתי, לא סביר שאני שלוש שנים במשרד השיכון, פחות זמן מנכ"ל, אבל במשרד השיכון ולא הספקנו למלא את זה.

חגי רזניק: חוברת שאנשים לא יחשבו שהחלטות שרירותיות בעניינם.

חגי רזניק: למה הם מקבלים סכום כזה, למה הם מקבלים סכום אחר.

חגי רזניק: באמת השר גלנט נתן לנו הנחיה להגדיל את השקיפות גם כתוצאה מהדיונים בוועדות האלה, גם כחלק מתפיסת עולם, זה דברים שהתחייבתי גם פה.

סתיו שפיר: מעולה, מתי זה עולה לאינטרנט?

חגי רזניק: ברגע שאני אאשר את זה אבל בסוף צריך להיות - - -

סתיו שפיר: אתה לא יודע שכל מסמך שנכנס לחדר הזה אז הוא כבר הופך לשקוף באותו רגע שהוא נכנס.

סתיו שפיר: זה הקסם של החדר.

חגי רזניק: אם יש פה טעות אני - - - דבר נוסף - - -

טטיאנה קדוצקין: יש נכים שלא מכניסים אותם לדיון.

טטיאנה קדוצקין: זה חשוב.

טטיאנה קדוצקין: אנשים רעבים ברחוב.

חגי רזניק: אני מבטיח להתייחס.

חגי רזניק: אני רוצה להתייחס למה שהוועדה הזאת התייחסה בזמנו.

חגי רזניק: בזמנו דיברתם על הוועדות, נוצרה תקנה נוספת שהשר תיקן, זו לא תקנה, נוהל פנימי, נוהל משרדי שבמסגרתו לוועדה ציבורית הוספנו משקיף שישתתף כחלק מהדיונים בוועדה ציבורית.

חגי רזניק: הוספנו - - -

קריאה: מי היה המשקיף הזה?

חגי רזניק: אני התייעצתי עם דני גיגי.

חגי רזניק: איפה הוא ברח לי - - - אמרתי לו תביאו פעיל דיור ציבורי.

חגי רזניק: אמר לי, הפורום עצמו לא רוצה להיות משגיח, אנחנו נמנה משקיף בדיוני הוועדה - - -

סתיו שפיר: למה לא מהפורום?

חגי רזניק: אני חושב שנציג הפורום צריך להיות.

סתיו שפיר: נשמע לי הגיוני.

חגי רזניק: אמרתי לדני, אני מעריך את דני, אני אשמח.

חגי רזניק: מצידי שדני יהיה, שריקי תהיה, אין לי בעיה, אבל מבחינתי זה השר צריך בסוף לחתום אבל יהיה משקיף והוא תיקנן את כל הפרוצדורות.

חגי רזניק: זאת אומרת, מחר בבוקר אפשר לייצר את זה.

חגי רזניק: ובנוסף, ישבתי, יזמתי, אני, לקח לי זמן, אבל יזמתי אני דיון עם הייעוץ המשפטי במשרד המשפטים ואמרתי להם, כל פורמט, כל טמפלט שאתם תייצרו משרד הבינוי והשיכון יקבל אותו וייצר אותו.

חגי רזניק: לגבי התכנית לגור בכבוד היא מציעה לטפל ולבחון בתיאום עם משרד האוצר הכנסה והגמשה של הקריטריונים או הגדלת סיוע לקבוצות מסוימות באוכלוסייה שזה אבל שהן לא נכנסו פנימה.

חגי רזניק: קבוצה אחת זה נכי נפש 100% שאין להם היום, הם כלואים בגוף שלהם אבל הם לא מוכרים כנכים רגילים, נראה לי לא סביר.

חגי רזניק: העולם של, צריך להיות אחראי גם, אבל ברמה מסוימת לא רק לעודד עוני אלא גם אנשים שייצרו מוביליות מהמעגל הזה והם מקבלים הכנסה נמוכה שיוכלו להיכנס לעולם הזה.

חגי רזניק: ויש עוד אבסורד שהרבה שנים הממשלה, גם אנחנו כמשרד וגם אני אחראי לזה באופן אישי, אני לא מתנער מהדבר הזה.

חגי רזניק: מי שבהכרח ברחה מבעל או שהוא ברח ממנה, ברח בלי אחריות אני מתכוון, הזניח אותה, הזניח את המשפחה, היא מקבלת היום מביטוח לאומי מזונות, חליף מזונות מביטוח לאומי, זה לא מוכר לה כהבטחת הכנסה.

חגי רזניק: זאת אומרת, היא לא זכאית.

חגי רזניק: כל הקבוצות האלה אנחנו מציעים לבחון מכוון שאנחנו מבינים שאי אפשר להגיד רק תוסיפו, תוסיפו, תוסיפו.

חגי רזניק: אז יכול להיות שיהיה מדורג וחלק מהדברים נגדיל סיוע בשכר דירה ובהמשך נוסיף - - -

סתיו שפיר: אני רוצה רגע שתי שאלות בהקשר של המכירה.

סתיו שפיר: קודם כל היה בתקופה של השר הקודם, אורי אריאל, נמכרו דירות רבות מהמלאי של הדיור הציבורי למוסדות תורניים במחירים, לפי מה שנחשף בתקשורת, של 50,000 שקל לדירה.

סתיו שפיר: את המצב הזה כבר תיקנתם, הדבר הזה פורסם גם בתקשורת, נכתב גם בדוחות המבקר.

סתיו שפיר: תוקן?

סתיו שפיר: הדירות האלה הוחזרו?

חגי רזניק: לאלתר.

חגי רזניק: קודם כל לגבי רגע אני רוצה להגיד, הליקוי המרכזי שהתגלה הוא שהכסף שחוק הדיור הציבורי שרון כהן בזמנו חוקק אותו, השר גלנט עכשיו האריך אותו פעם נוספת, למעשה קבע בחוק, לא בהמלצה, לא בהחלטות שר, לא בפורום כזה או בפורום אחר, שכל הכנסות הכסף ממכירה ייכנס לדיור ציבורי.

חגי רזניק: נעלמו כספים.

סתיו שפיר: נכון.

סתיו שפיר: 3 מיליארד.

חגי רזניק: אנחנו חידשנו היום כל שקל שהולך לקרן הולך לדיור ציבורי - - -

סתיו שפיר: ומה עם הכסף שנעלם?

רבקה כהן בנלולו: מה עם הקרן שהייתה אמורה לקום בהתחדשות עירונית ואין?

רבקה כהן בנלולו: איפה הקרן?

חגי רזניק: הקרן הזאת צריך לשאול את נציגי האוצר.

חגי רזניק: היום הקרן להתחדשות עירונית שגם היא אגב קמה בחקיקה - - -

רבקה כהן בנלולו: אבל זה חוק.

חגי רזניק: היא בחוק, קמה בחוק.

חגי רזניק: התקנות נמצאות על שולחנו של שר האוצר ואני מקווה ואני בטוח שיאשרו את ה- - -

סתיו שפיר: אבל לא קיבלתי תשובה על השאלה.

חגי רזניק: אז מה השאלה, לא שאלת על הקרן?

סתיו שפיר: מה קרה לכל הדירות?

סתיו שפיר: משרד ממשלתי מעמיד למכירה דירה ב-50,000 שקל - - -

חגי רזניק: היום אנחנו לא מוכרים שום דירה.

סתיו שפיר: זהו, זה קרה בתקופה של השר הקודם, אני לא מאשימה אותך.

סתיו שפיר: אבל מדובר עדיין באותו משרד, לא התחלף המשרד.

סתיו שפיר: היו שם מצבים, חגי, שהמשרד חתם על עסקה, אני מצטטת מהכתבה, "למכירת שבע דירות בעיר במחיר כולל של 227,000 שקלים עם ישיבת הסדר מקומית - -

חגי רזניק: נוראי.

סתיו שפיר: - - שבראשה עמד אדם שהיה חבר במועצה הציבורית שמפלגתו של השר אריאל מהבית היהודי הוא היה שר השיכון".

סתיו שפיר: הדברים האלה, היו שם אנשים שהיו מעורבים מתוך המשרד, היו אנשים שאישרו את העסקאות האלה.

חגי רזניק: אני לא יודע להתייחס לגופו של מנהל.

חגי רזניק: אני יודע להגיד שהיום אין שום מצב ששקל פנוי לא יעבור לדיור ציבורי.

חגי רזניק: סיפרתי לכם - -

סתיו שפיר: והדירות הללו יוחזרו?

חגי רזניק: - - שילמתי מחיר אישי.

חגי רזניק: לא יודע אם אוראל ירצה לספר לכם על המחירים האישיים שאני אומר.

חגי רזניק: היום יש חדרים באוצר המדינה שאני לא יכול להיכנס אליהם.

חגי רזניק: הייתי בחור חביב באוצר- - -

סתיו שפיר: אתה רוצה שנתחרה בעניין הזה?

חגי רזניק: יש חדרים שלא יקבלו אותי - - -

סתיו שפיר: יכול נציג האוצר לספר לך על מי כועסים יותר.

קריאה: שניכם מוזמנים אליי - - -

סתיו שפיר: רק אליך בסתר, אבל אנחנו נכנסים - - -

חגי רזניק: בסופו של דבר 40 יחידות לדיור ציבורי זה מה ששווה להיאבק עליו וזהו.

סתיו שפיר: אני שואלת אם הדירות האלו הוחזרו.

סתיו שפיר: נמכרו פה דירות באופן לא חוקי.

סתיו שפיר: זה היה לא חוקי, זה עדיין לא חוקי.

סתיו שפיר: הדירות האלה חזרו היום לדיור הציבורי.

חגי רזניק: מה שנעשה עסקת רכש וקניינית עברו לי אין את היכולת להחזיר אותן בחזרה.

סתיו שפיר: אבל היא הייתה לא חוקית, היא נמכרה למקורב של השר בעלות מזערית.

סתיו שפיר: מי היה מאפשר שדבר כזה - - -

חגי רזניק: אוראל אתה יודע להתייחס לזה?

חגי רזניק: עסקה שבוצעה ואישרה אותה המוסדות, אם אני יכול להחזיר אותה אני לא יודע.

קריאות: - - -

סתיו שפיר: מה זה להחזיר, מישהו צריך לשלם עליה, זה לא שאלה של - - -

חגי רזניק: אני שואל אם אושרה עסקת קניין שאושרה בתקופת המשרד הקודם, אם אושרה קניינית - - -

רבקה כהן בנלולו: זה כמו שהכספים אז נלקחו ולא החזירו כספים.

רבקה כהן בנלולו: זה חשוב לבדוק מה קרה עם הדירות האלה.

רבקה כהן בנלולו: יותר חשוב גם לבדוק מי קונה היום את הדירות.

רבקה כהן בנלולו: האם זה דרך חברת עמידר או דרך החברה השנייה.

רבקה כהן בנלולו: לא ברוך כל כך איפה חלוקת הכוח - - -

קריאה: ריקי, אבל הכי חשוב מי חתם על זה - - -

סתיו שפיר: לא, לא, אנחנו חייבים את התשובות על זה.

סתיו שפיר: זה התשובות על - - -

איילת הלברשטט: אם אפשר להוסיף לריקי, זה חלק ממה שגם כתבנו בנייר עמדה, זה כל הנושא של הפיקוח של משרד השיכון על החברות המשכנות שלוקה בחסר.

סתיו שפיר: נכון.

סתיו שפיר: השאלות הן כאלה: למי נמכרו, היכן נמכרו דירות בחלוקה דמוגרפית, מה המחיר של דירה שנמכרה, מחיר ממוצע, מחיר חציוני.

סתיו שפיר: מה עשיתם כדי לבדוק שמצבים כמו המצבים שתיארתי של מכירה למקורבים נמנעים לחלוטין ולא יכולים להתקיים היום.

סתיו שפיר: אלה שאלות ואז - - -

חגי רזניק: אני אענה לשאלות, חלק מהשאלות אני לא יודע לענות, אני לא רוצה סתם להגיד דברים שאני לא יודע.

חגי רזניק: אני אגיד לכם מה אני יודע לענות.

חגי רזניק: לגבי העולם של רכש הדיור ציבורי יש צוות שהקמתי כחלק דווקא לא מכם, אבל קיבלתי טענות אחרות, הושבתי את החברות הרוכשות, הושבתי גם את הגורמים ש- - -

רבקה כהן בנלולו: כמה דירות נרכשו בעמידר, כמה בחברת ניהול.

חגי רזניק: - - - על פי איזה מחירונים הם עושים וצוות בראשותי, בסופו של דבר, יוציא, אני פה מוכן לחייב, כמו שקיימתי - - - גם על הדבר הזה.

חגי רזניק: אני אציג לך חיבור בשקיפות מה הדירות שנרכשו, באיזה מחירים, מה מחיר הממוצע, מה הכללים, הם קיימים רק נביא אותם לרמת שקיפות.

חגי רזניק: זו נראה לי שזאת יריעה שנוכל לסגור.

חגי רזניק: לגבי השאלה ששאלת, אני לא יודע חוקית לענות עליה, אולי אוראל יודע.

חגי רזניק: לגבי דירות שבתקופת הממשלה הקודמת נעשתה עסקת קניין מול עמותה, מול זה, מול זה, האם אני יכול כמשרד, לא ביצעתי פעילות בזה, אני אומר בהגינות, האם אני כמשרד יכול לבוא לשכור את אותן דירות וככל שעלה פה פגם או לא עלה פגם או שהמדיניות היא לא נכונה, לייצר מצב שהדירות האלה חוזרות חזרה, אין לי מושג.

קריאה: אבל בדקת את זה - - -

סתיו שפיר: מישהו שמשלם על כך שהוא הרוויח את הכסף הזה על חשבון הזכאים.

אוראל יפרח: המדיניות שלנו בנושא הזה היא מאוד פשוטה.

אוראל יפרח: אנחנו מאפשרים מכירת דירות דיור ציבורי בתנאים מסוימים.

אוראל יפרח: לצורך העניין, כדוגמה, אני לא הולך לתפוס את כל התנאים, אבל לדוגמה כאשר יש עיר שאין בה תור ממתינים והמשרד ממליץ לבוא ולמכור את הדירות האלה אנחנו יכולים לאפשר בהתאם לנוהל מסוים, אבל כמדיניות זה יהיה אך ורק במחיר שומה.

אוראל יפרח: שולחים שמאי, שמאי מעריך את שווי הדירה, אנחנו מוכרים את הדירה לפי השווי הזה.

אוראל יפרח: זה הכל.

אוראל יפרח: זה המדיניות - - -

רבקה כהן בנלולו: כמה דירות כאלה?

סתיו שפיר: אז איפה נמצאות הדירות האלה שנמכרו ב-50,000 שקל?

אוראל יפרח: יכול להיות שבעבר, עוד פעם, גם חגי וגם אני לא מאותה תקופה, אבל בעבר יכול להיות שנמכרו דירות מכל מיני סיפורים אחרים מורכבים שהיו.

אוראל יפרח: אם זה היה קרקע של המנהל ובנייה רק של הדירה, ולכן משרד השיכון לא יכול היה לגבות את כל הכסף או את כל - - -

סתיו שפיר: רגע, רגע, אתם מכירים את התופעות שדיברתי עליהן, כן, זה לא משהו ש- - -

אוראל יפרח: אני מדבר איתך על תופעות עבר שלא קיימות היום.

סתיו שפיר: תופעות מלפני שלוש-ארבע שנים, לא עבר.

אוראל יפרח: אנחנו לא מכירים - - -

רבקה כהן בנלולו: תמיד כשלוקחים כסף מהדיור הציבורי זה נחשב לעבר ולא מדברים על זה יותר.

קריאות: - - -

סתיו שפיר: עם שר מכהן.

אוראל יפרח: אני יכול להודיע לך כאן בצורה ברורה ומוחלטת שאנחנו לא - - - מכירת דירות שלא במחיר שומה - - - זאת עמדה שסגרנו אותה גם עם משרד השיכון וגם עם משרד האוצר גם עם משרד המשפטים - - -

סתיו שפיר: עשיתם בדיקה על מה היה לפני בסך הכל שלוש-ארבע שנים?

אוראל יפרח: לא.

אוראל יפרח: אני לא מכיר את הדבר הזה - - -

חגי רזניק: אני יכול לענות לך ואני יכול להתחייב מפה מה אני יכול לעשות כי אני באמת לא עסקתי בזה.

חגי רזניק: אנחנו יש לנו שר חברתי, השר גלנט וסגנו ז'קי לוי ונתנו לנו דירקטיבה להגדיל מלאי ולעשות מה שאנחנו עושים ולהגדיל מיצוי - - - שכר דירה וכו'.

חגי רזניק: אני מוכן פה ללכת אחורה ולבדוק איזה עסקאות זה והאם יש פה משהו שהוא לא כשיר וכו', לעשות בדיקה.

חגי רזניק: אבל אנחנו נמצאים לקראת עולם, אנחנו נמצאים בעולם שאנחנו צריכים להגדיל את המלאי הקיים.

חגי רזניק: אם העסקאות נעשו על ידי מוסדות המדינה.

חגי רזניק: נעשו פה עסקאות שאישרו אותן גם אם ברמת מדיניות הן לא סבירות, אבל אישרו אותן מבחינה חוקית אני לא יכול - - -

קריאה: למה המשטרה לא מתערבת בנושא הזה, אני לא מבינה.

רבקה כהן בנלולו: היה דוחות מבקר, גם דוח המבקר האחרון עסק בנושא הזה.

סתיו שפיר: היו דוחות מבקר - - - זאת החלטה של היועץ המשפטי לממשלה אם להורות במקרים כאלה על חקירה.

סתיו שפיר: לעניות דעתי, ממבט על דוחות המבקר ועל הנתונים שיש כאן העובדה שממשלה מתנהלת מבלי לבחון מה קרה ואיך יכול להיות שדירות שהיו אמורות ללכת לדיור ציבורי, שמומנו מכספי הציבור לכספי המיסים של אזרחי ישראל ואז פשוט חולקו במחירי כלום, 50,000 שקל לדירה, אין דברים כאלה בשום מקום בשוק בישראל, נמכרו במחירי כלום למקורבים של מי שהיה השר, הממשלה שלא בודקת את זה לפני שהיא נוגעת בכל דבר אחר כדי למנוע מצבים כאלה - - -

חגי רזניק: סתיו, זה חשוב, אני - - -

סתיו שפיר: זה גורם לאנשים לחשוב שהם יכולים להמשיך להתנהג ככה.

חגי רזניק: זה חשוב מאוד אבל בעיניי יותר חשוב או לא פחות חשוב זה צריך - - -

קריאה: לא צריך לעשות תחרות עם זה ועם זה.

חגי רזניק: לא צריך לעשות תחרות, מקבל את ההערה.

חגי רזניק: לא פחות חשוב, נגיד, להגדיל את מלאי הדיור הציבורי.

חגי רזניק: ממשלות ישראל לדורותיהן הזניחו את המלאי - - -

רבקה כהן בנלולו: אז שוב, בהתאם לרכש, בהתאם לרכישת הדירות, רק מי קנה את הדירות, כמה דירות נרכשו, איזה מהחברות כאילו.

סתיו שפיר: נכון.

חגי רזניק: אני אהיה שותף לכל בדיקה על דברים ש- - -

סתיו שפיר: רגע, אבל את השאלה הזאת של ריקי.

חגי רזניק: אז אמרתי לה, אני אהיה מוכן להיות שותף לכל דבר - - -

רבקה כהן בנלולו: לא, אני אומרת שהיום אתה רוכש דירות, מי רכש את הדירות שנרכשו נגיד מהאג"ח, האם זה דרך עמידר, האם זה דרך החברה השנייה שהרמתם.

חגי רזניק: אז אני אומר, יש פה כללי רכישה.

חגי רזניק: גם במכרז, במסמכי המכרז שעליו חתמו חברת מטרופוליס שזכו במכרז - - -

רבקה כהן בנלולו: יופי, כמה הם קנו וכמה הם קנו.

חגי רזניק: אז אני אמרתי, יש לזה כללים ברורים.

חגי רזניק: אבל אמרתי שמעבר לכללים הברורים, מכוון שפנו אליי גם אתם בין היתר, לא את באופן אישי, אז אני קיימתי דיון בלי קשר ליום הדיור הציבורי ואת כל הנתונים ואת כל השקיפות הזאת נציג.

חגי רזניק: אני חושב שזו זכות הציבור לדעת ואני התחייבתי ואני אעשה את זה.

סתיו שפיר: רק תשובה בהקשר לתכנית של רכישת אלפי דירות, עמדת האוצר?

אוראל יפרח: תראו אני חושב שהדיון כאן היה אמור להיות על נושא השקיפות וחרגנו קצת לנושאים אחרים אבל אני לא מתחמק אני אענה על - - -

קריאה: - - -

אוראל יפרח: אני לא מתחמק, בכנות, חגי ואני עובדים בצורה די שוטפת על כל הנושא של הדיור הציבורי.

אוראל יפרח: זה חשוב גם לנו בסופו של דבר שאזרחים שצריכים לקבל את הזכויות שלהם ואנחנו, לפחות, כחשב כללי מנסים לעשות כל מה שאפשר בתחום הזה.

אוראל יפרח: ככה עשינו גם עם פרויקט גיל זהב עם הסוכנות היהודית.

אוראל יפרח: זה פרויקט של כמעט 2 מיליארד שקלים לבנייה - - -

סתיו שפיר: אפשר רגע תשובה לשאלה?

סתיו שפיר: כי חגי ממהר, אני לא רוצה לעכב אותו.

אוראל יפרח: ככה עשינו גם עם חברת עמידר.

אוראל יפרח: לגבי התכנית הזאת, זאת תכנית חדשה שהונחה על שולחננו לא מזמן, אנחנו עוד צריכים לעשות דיונים בנושא הזה ונוציא עמדה מסודרת ברגע שנסיים את כל הדיונים הפנימיים בתוך משרד האוצר.

אוראל יפרח: זה משהו שלא ישבנו עליו ביחד עם משרד השיכון - - -

סתיו שפיר: סליחה, כל הנתונים נמצאים לפניכם.

סתיו שפיר: כבר ישבו פה נציגים, לא אתה, ישבו פה נציגים כל כך הרבה פעמים - - -

אוראל יפרח: לא, לא, לא, את מדברת על התכנית החדשה.

סתיו שפיר: בסדר, אבל הנתונים קיימים, אתם יודעים שהיום המדינה מסבסדת ומעלה את מחירי הדיור גם באמצעות הסבסוד הזה במקום לתת דיור ציבורי כי היא מסבסדת 160,000 משקי בית שזה כמעט שליש משוק השכירות הפרטית, מבלי להגן עליהם.

סתיו שפיר: מייצרת מצב של עליית מחירים ולא מספקת לאנשים את הדיור הציבורי שמגיע להם.

סתיו שפיר: אתם מכירים את כל הנתונים האלה, אתם מכירים את הנתונים התקציביים.

סתיו שפיר: יש נכונות ללכת למקום של רכישה של באמת, מה שמדובר, 7000 דירות בשנה, לעשות תכנית אמיתית שתציל את הדיור הציבורי?

אוראל יפרח: את התכנית הזאת אנחנו לא מכירים, אנחנו נבחן אותה.

אוראל יפרח: אם את שואלת אם יש נכונות למכור דירות אני חושב שכרגע - - -

סתיו שפיר: לא 400 דירות.

אוראל יפרח: תני לי לענות לך.

אוראל יפרח: כרגע הוכחנו במספר אירועים דיי משמעותיים אנחנו מיינדד לעניין הזה בכל הכוח.

אוראל יפרח: עשינו את זה גם עם דיור לגיל הזהב, עשינו את זה עכשיו גם עם הסכם הגיוס.

אוראל יפרח: אני יכול להגיד לך שאני אישית ליוויתי את הנושא הזה בצורה הכי הדוקה כדי שהכסף יגיע כמה שיותר מהר לחברת עמידר ומשם - - -

סתיו שפיר: מה הבעיה שלכם להכניס במחיר למשתכן דיור ציבורי?

סתיו שפיר: בכל פרויקט של מחיר למשתכן, 20%, מה הבעיה?

אוראל יפרח: את מדברת איתי עכשיו על תכנית שאני עדיין לא מכיר אותה.

אוראל יפרח: אני לא יכול - - -

סתיו שפיר: לא, אני שואלת, זה משהו, לא בתכנית, אני שואלת עקרונית.

אוראל יפרח: מחיר למשתכן בהגדרה של 5% יש החלטת ממשלה, צריכים לבצע את זה במכרזים של רמ"י ומשרד השיכון, העסק צריך לעבוד.

אוראל יפרח: אנחנו לא נכנסים ל- - -

סתיו שפיר: בכמה מכרזים זה בוצע?

אוראל יפרח: אני לא מכיר את המכרזים ולכן אני לא יכול להתייחס לזה- - -

חגי רזניק: מכרז ראשון יצא ולא שולב, הוצאתי את מה שהוצאתי וזה שולב.

סתיו שפיר: אוקיי.

סתיו שפיר: חגי, תודה.

חגי רזניק: תודה.

אורית בת עין: אני רוצה להגיד משהו לפני שחגי יוצא, אפשר שנייה אחת?

סתיו שפיר: אם אתה יכול לחכות כמה דקות.

חגי רזניק: היא הצביעה כל כך יפה.

אורית בת עין: לגבי מה שהבחור אמר כאן על מכירת הדירות לגורמים אחרים לפי שמאות רגילה.

אורית בת עין: יפה, זה ממש חשוב שזה יהיה כלפי בעלי ההון שיכולים לקנות את הדירות.

אורית בת עין: הבעיה היא שאת הדבר הזה אתם מפנים גם כלפי הדיירים.

אורית בת עין: זאת אומרת שדייר רוצה היום לקנות דירה של עמידר הוא צריך לשלם לפי שוק חופשי השוי במקרים מסוימים, וזה דבר שאני לא חושבת שהוא היה.

חגי רזניק: ברכישה?

אורית בת עין: ברכישה.

אורית בת עין: ואני לא חושבת - - -

קריאה: יש חוק וזה מה שהחוק אומר.

אורית בת עין: בסדר, אוקיי, אבל כשהחוק הזה יצא, שכרן כהן הביא - - - אני לא חושבת שבעבר דיירים, נראה לי שעד 2008 זה לא היה ככה.

אורית בת עין: לא היה מצב כזה שאנשים צריכים לשלם כמיליון שקלים על דירה שלפעמים היא אפילו לא מותאמת בגלל שהשוק דורש.

חגי רזניק: אני אענה לך.

חגי רזניק: אני, זה לא העדפות אישיות, אנחנו צריכים למלא את חוקי ישראל - - -

קריאה: חגי, הן גם קבוצה של נשים חרדיות - - -

חגי רזניק: ישבתי איתם, תאמין לי, וחזרתי אליהן אחת אחת.

חגי רזניק: אמת או לא?

חגי רזניק: אחרי הדיון כל מי שהייתה חזרנו.

חגי רזניק: כל הקבוצה, נפגשתי איתם אישית וחזרנו.

חגי רזניק: וגם חלק מהבעיות נפתרו, אגב, מאז המפגש, ברוך השם.

חגי רזניק: ואני לא מצליח לפתור הכל, יש דברים שאני לא יודע לפתור.

חגי רזניק: אני רוצה להתייחס לדבר הזה.

חגי רזניק: החוק רכש דירות הוא מציין באיזה קריטריונים רוכשים דירות ואנחנו עובדים על פי חוק.

חגי רזניק: אני באופן אישי, לכם אני אומר, הרכש דירה היא פחות מעניינת אותי.

חגי רזניק: מה שמעניין אותי שתהיה קורת גג למי שהוא חסר דירה.

חגי רזניק: זאת אומרת, שבנאדם ברגע שהוא זכאי וסיפקנו לו כבר דירה אנחנו צריכים על פי חוק למכור לו אם הוא זכאי למכירה.

חגי רזניק: אבל אני אומר שעיקר האנרגיה שאנחנו היום מייצרים גם ברמת השקיפות, גם ברמת השירותיות, גם ברמת הדירקטיבה שלי היא: 1.

חגי רזניק: הגדלת המלאי.

חגי רזניק: 2.

חגי רזניק: הרצון לייצר לאנשים קורת גג.

חגי רזניק: בתוך זה יש עוד שכבה שאומרים לי למה הנחה לא יותר גדולה, למה לא זה, תעזור לי לקבל הנחה יותר גדולה לרכש של הדירה עבורי.

חגי רזניק: אני לא אומר שאני לא עוזר שיקבלו שירות על פי חוק, אבל פה אני אומר באופן אישי זה פחות, אם כבר- - -

אורית בת עין: כשמדובר ב-44 מטר לשש נפשות שסוחבים כבר שבע שנים בדירה בצינוק כזה, אם יש להם איזשהו רצון לקום ולצאת מהדבר הזה אז אומרים להם, לא, תיקברו פה כל החיים.

אורית בת עין: זה מה שמגיע לכם כי - - - קורת גג.

אורית בת עין: לא משנה שהיא מטפטפת.

חגי רזניק: אבל זה מלאי, זה בעיה של מלאי.

חגי רזניק: ברגע שבנאדם הוא זכאי לדירת ארבעה חדרים והוא צריך להתפשר לדירת שני חדרים כי הדירת ארבעה חדרים הוא יהיה מקום 118 בתור בירושלים אז יקרה המצב שאת מתארת.

חגי רזניק: לכן הפתרון לדבר הזה הוא הגדלת המלאי.

חגי רזניק: התשובה הזאת, ופה המאבק הוא משותף, גם אם בשוליים יהיו ניואנסים אנחנו לא מאה אחוז בהכל, אין מה לעשות, אנחנו בני אדם רק, אבל אני אומר- - -

סתיו שפיר: כן אבל את כל הדברים האלה, חגי, אנחנו כל כך מסכימים, אבל כולנו יודעים את זה כבר המון זמן.

סתיו שפיר: השאלה מתי זה עומד להתקדם.

סתיו שפיר: אנחנו נמצאים כבר כנראה בשנת בחירות, יש דד ליין?

חגי רזניק: אני אומר פה לחברי אוראל, שאני אמרתי לו את זה גם לא מולך בוועדה, אנחנו הבאנו הצעה עם מודלים ישימים, אם פקידי האוצר, לרבות החשב הכללי ימליצו להתכנס לצוות עבודה, צוות היישום, ויהיו חברים שם בצוות היישום, והממשלה תאשר את ההחלטה הזאת - - -

סתיו שפיר: זו החלטת ממשלה, סליחה, עם כל הכבוד, והרבה כבוד לפקידי האוצר - - -

חגי רזניק: עוד לא אושרה.

סתיו שפיר: זאת החלטת ממשלה על סדרי עדיפויות, זאת לא החלטה של פקידי האוצר אם עכשיו - - -

אוראל יפרח: לא הייתה החלטת ממשלה שאושרה - - -

חגי רזניק: אגב, השר עוד לא התנגד - - -

סתיו שפיר: בסדר, אני שואלת מתי הדבר הזה עומד לקרות.

סתיו שפיר: אנחנו ניפגש פה עוד שנה ונשאל מה היה וזה עדיין לא התקדם או שהדבר הזה יש לו דד ליין והוא הולך לקרות בחודש חודשיים הקרובים?

אוראל יפרח: הנושא הזה יגיע לדיון אצל השר, השר יכריע, יהיה דיון מקצועי עם כל הפקידות המקצועית, גם החשב הכללי, גם אגף תקציבים.

אוראל יפרח: אני לא יכול להגיד לך משהו שעוד לא קורה.

אוראל יפרח: ברגע שזה יקרה אני מבטיח לך - - -

חגי רזניק: אגב, יכול להיות - - -

סתיו שפיר: אני שואלת על תאריכי יעד.

סתיו שפיר: סליחה, יוסי?

יוסף הירש: אחרי שלוש שנים עוד לא התקבלה החלטה.

יוסף הירש: אנחנו עומדים שלוש שנים אחרי שהממשלה החדשה הושבעה ושר הבינוי והשיכון, שיש לו כוונות מצוינות, לקח לו שלוש שנים לשים את הנייר הזה על השולחן, ככל שהוא טוב, ויכול להיות שהוא מצוין, אף אחד לא אישר אותו עדיין, זה לקח שלוש שנים.

יוסף הירש: אי אפשר במשך - -

חגי רזניק: הוא יעלה לדיון בממשלה רק - - -

יוסף הירש: - - שלוש שנים כל פעם להגיד אלה שהיו לפנינו - - -

חגי רזניק: לא, רגע, רגע, סליחה, סליחה.

חגי רזניק: ממשלה קודמת קנתה שש דירות, אני אחזור עוד פעם למרות שלא נשאלתי, אנחנו רכשנו 1700 דירות, אני בונה - - -

סתיו שפיר: בשלוש שנים.

חגי רזניק: בשלוש שנים.

חגי רזניק: בונה 2650 דירות, אכלסתי 600 דירות בפריפריה, חידשנו - - -

סתיו שפיר: בסדר, את הנתונים כבר אמרת - - -

חגי רזניק: בסדר אבל לא אי אפשר - - -

סתיו שפיר: אבל אנחנו מדברים - - - התלונות פה הן לא אליך.

סתיו שפיר: מיליון אנשים שהיום היו צריכים להיות במעגל הזכאות זה המספר המדובר.

סתיו שפיר: במשקי בית זה נשמע לפעמים קצת פחות אבל זה המספר.

סתיו שפיר: מיליון איש במדינת ישראל.

סתיו שפיר: הדבר הזה דורש תכנית שהיא תכנית מאוד מאוד מקיפה ולא יכול להסתכם רק ב-500 דירות בשנה.

סתיו שפיר: אפילו אם תעשו 1000 דירות בשנה אנחנו אף פעם לא נגיע ליעד.

סתיו שפיר: הכמות רק תלך ותעלה.

חגי רזניק: צודקת.

חגי רזניק: אני צריך לסיים, אני קורא באמת לממשלה, באמת יש לי הזדמנות, אני קיבוצניק, אני לא אאריך פה זמן כמנכ"ל, הרי בסוף הממשלה תתחלף ואני אתחלף ואני במקצוע שלי לולן.

חגי רזניק: אני אחזור לעבוד בחקלאות בדרום בקיבוץ.

חגי רזניק: אבל אני קורא פה, יש הזדמנות אמיתית לממשלה, אנחנו תכנית שהיא לא רק אמירה פוליטית, אנחנו תכנית עם הצבעה על מקורות, עם יכולת לאיזון.

חגי רזניק: אני קורא מפה לחבריי באוצר, לשר האוצר, שאני האחרון מללמד אותו מה זה דיור ציבורי ושר אוצר חברתי במדינת ישראל, אני אומר לכם, אני רואה את זה בהחלטות, אני רואה את זה ביום יום.

חגי רזניק: אני קורא לראש הממשלה.

חגי רזניק: אנחנו קוראים לכולם.

חגי רזניק: יש פה תכנית ישימה עם צוות יישום שרובו אוצרי.

חגי רזניק: אגב, הצגנו שם בתוך ההחלטה שרוב צוות היישום הוא פקידי אוצר.

חגי רזניק: אני קורא להם להתגייס לדבר הזה כי לא יכול להיות שאנחנו נטפל בדבר הזה בגימיקים.

חגי רזניק: להגיד 300 דירות פה ו-200 דירות פה זה גימיק.

חגי רזניק: אם רוצים לטפל בעולם הזה של דיור ציבורי – תכנית לגור בכבוד של משרד הבינוי והשיכון היא המענה ואני אשמח שתתמכו בדבר הזה.

חגי רזניק: זה לא הצינור היחיד שלי, הכנסת, אנחנו גם יודעים לדבר עם הפקידות, יודעים לדבר בכל הדרגים.

חגי רזניק: אבל - - -

סתיו שפיר: בוודאי שנתמוך.

סתיו שפיר: אתם מפרסמים את התכנית?

חגי רזניק: התכנית פורסמה לציבור, אני אעביר לך אותה גם באופן אישי.

סתיו שפיר: ואני מבקשת ממך, חגי, את התשובות שלא קיבלנו פה על כל הנתונים על מכירות של דיור ציבורי, למי נמכרו ואם עדיין מוחזקות בידי אותם אנשים, אזורים בארץ, חלוקה גיאוגרפית.

חגי רזניק: קיים, תקבלי את זה מהר.

סתיו שפיר: תודה רבה רבה רבה.

חגי רזניק: חברים, תודה רבה לכם על הזמן וישר כוח לחבר הכנסת חנין.

סתיו שפיר: חברים, אנחנו ממשיכים.

קריאות: - - -

סתיו שפיר: סליחה.

סתיו שפיר: אנחנו ממשיכים.

סתיו שפיר: דב אתה רוצה - - - מדהים הדבר הזה, מרוב שהמצב נראה כמו שהוא נראה בדיור הציבורי וכולם מבינים שהדרך היחידה שלהם לפתור בעיות זה להגיע ישירות למנכ"ל ושהוא יעשה ג'סטה ויעזור להם לפתור בעיות אז בכל פעם שהמנכ"ל, והוא איש נהדר חגי, בכל פעם שהוא מגיע לוועדה זה בעצם הוא מגיע למצב של פניות ציבור כי זה המקום של הציבור שזכאי או שהיה צריך להיות זכאי, זה המקום שלו לפנות אליו.

סתיו שפיר: זה רק להגיע ישירות ולבקש.

סתיו שפיר: ואני לא מבינה למה אזרחים במדינת ישראל צריכים להתחנן לבעלי תפקידים בממשלה כדי לקבל את הזכויות שמגיעות להם.

סתיו שפיר: זה לא אמור לעבוד ככה ואנחנו לא אמורים להיתלות בזה שיהיה את המנכ"ל הנחמד שייתן את הזכויות.

סתיו שפיר: זה אמור להיות בחוק בצורה מסודרת בלי להגיע למסעות התחנונים האלה.

סתיו שפיר: ממש כואב שככה זה צריך להיראות.

סתיו שפיר: דב נעדכן אותך במה- - - מיוזמי יום ומובילים גם במלחמה למען הדיור הציבורי.

סתיו שפיר: אמר פה מנכ"ל משרד השיכון שיש תכנית חדשה של 7000 דירות חדשות בשנה.

סתיו שפיר: נתונים על איפה נמכרו הדירות הקודמות לא ממש קיבלנו.

סתיו שפיר: כמו גם נתונים לגבי מה קרה עם הדירות שנמכרו לחברים של השר הקודם, מקורבים לבית היהודי ומוסדות תורניים שנהנים היום מדירות בדיור הציבורי שנלקחו מזכאים.

סתיו שפיר: גם את זה לא קיבלנו.

סתיו שפיר: אם ברצונך להוסיף משהו בבקשה.

דב חנין: אז קודם כל תודה גברתי על הדיון החשוב הזה.

דב חנין: השופט האמריקאי ברנדס כתב פעם שאור השמש הוא המחטא הטוב ביותר.

דב חנין: וכשאנחנו חושבים על הכמות של הריקבון שיש מסביב לכל סוגיית הדיור הציבורי אנחנו צריכים אור מאוד מאוד חזק.

דב חנין: וועדת השקיפות צריכה להפעיל את כל הזרקורים שלה, גם זרקורים וגם הרבה חום על המערכת הזאת כדי לגלות, לחשוף בפנינו את כל מה שקורה פה.

דב חנין: אני מיד ארצה לדבר אבל אני בכל זאת ארצה שמישהו, לא נעים לי להיכנס לדיון וכבר להתחיל לנאום בפניכם כי אני פה מדיונים של דיור ציבורי מהבוקר.

דב חנין: אני אשמח לשמוע קצת את הדיון ואני מיד - - -

סתיו שפיר: יש לנו עוד כמה דוברים ואנחנו אחר כך נסיים אז נלך לפי הסדר.

סתיו שפיר: בבקשה.

קונסטנטין קוקלין: שלום, אני הגעתי מחיפה, אני מייצג את שכונת נווה דוד בחיפה.

קונסטנטין קוקלין: השכונה שלנו הולכת לעבור בזמן הקרוב תהליך של פינוי בינוי במסגרת התחדשות עירונית ואני באתי לדבר גם על השקיפות של משא ומתן של עמידר מול היזם.

קונסטנטין קוקלין: זאת בעיה שקיימת כבר מעל שנה.

קונסטנטין קוקלין: אנחנו לא מקבלים שום מידע.

קונסטנטין קוקלין: אנחנו מעל 120 יחידות דיור ואנחנו לא מודעים מה הולך להיות איתנו ואנחנו גם לא יודעים מה הולך לגבי רכישת הדירות לאלו שכבר מתגוררים בתוך הדירות של עמידר.

קובי וייס: אני פשוט מלווה את הקבוצה.

קובי וייס: אני אתן לך לנשום.

קובי וייס: אני אגיד, הם באו מחיפה - - -

קונסטנטין קוקלין: תודה, אני פשוט - - -

סתיו שפיר: תודה שבאתם עד לפה.

סתיו שפיר: מצטערת, אני לפעמים נאלצת לעשות כמה דברים במקביל.

סתיו שפיר: זה חלק מהיכולות שכולנו נאלצים לפתח פה.

סתיו שפיר: אבל כולנו קשובים.

סתיו שפיר: ותודה שבאתם לפה כל הדרך מחיפה.

סתיו שפיר: לא מובן מאליו.

קונסטנטין קוקלין: אני רציתי פשוט לדבר על זה שאנחנו לא יודעים מה התנאים של רכישת הדירות לדיירים.

קונסטנטין קוקלין: עמידר פשוט סוגרת את כל הדברים האלו מול היזם ואנחנו לא מודעים.

קונסטנטין קוקלין: לא מזמינים אותנו, לא עושים לנו אסיפות ולא מחלקים לנו שום דבר.

קונסטנטין קוקלין: וכמו שאדון חגי דיבר שהוא עשה פה פרוספקט שלם של הזכויות של הדיירים וכל הדברים האלו, זה גם לא מספיק מבחינתי כי זה צריך להיות גם מתורגם לשפות אחרות.

קונסטנטין קוקלין: רוב האנשים שמתגוררים בדיור הציבורי זה לא רק דוברי עברית - - -

סתיו שפיר: 30,000 ממשרד הקליטה למשל, בתור התחלה.

קונסטנטין קוקלין: יש גם דוברי שפות אחרות.

קונסטנטין קוקלין: וזה גם חשוב ש - - -

סתיו שפיר: קונסטנטין, אנחנו ערכנו פה דיון לפני שנה בעניין השקיפות של חברות הדיור הציבורי עצמן.

סתיו שפיר: והייתה בזמנו התחייבות מחלק מהחברות, בתוכן עמידר, שהן יעברו, שהן מבינות את המטרה ומבינות את הנושא והן כן יעברו למצב של שקיפות.

סתיו שפיר: אני יודעת שהדבר לא קרה במציאות.

קונסטנטין קוקלין: בדיוק.

קונסטנטין קוקלין: אז השאלה למה אנחנו כל הזמן צריכים לבוא ולהילחם על הזכות הזאת - - -

סתיו שפיר: נכון.

סתיו שפיר: חברת דיור ציבורי, כמו כל חברה ממשלתית, צריכה להתנהל בשקיפות מלאה ואנחנו מסכימים על זה.

קובי וייס: אני הייתי בשיתוף ציבור שעמידר עושים ו- - - אחד הדברים החשובים, ויש עכשיו את הוועדה של התחדשות במקביל, זה שיש חוק ברשות הלאומית שמגיע לדיירי הדיור הציבורי לרכוש את הדירות במחיר המקורי, למרות שהמחיר עלה בעקבות הפוטנציאל של התחדשות עירונית ו- - - ולא מיידעים את הציבור בדבר הזה ובעצם מנסים לגרום להם לעזוב את הדירות כדי שהם לא יקנו את הדירות במחיר כי עכשיו הדירות שוות המון כסף.

קובי וייס: וכשבאים לשאול במפגיע את המנהלים הם לא יודעים, הם כן יודעים, אנחנו צריכים לברר, כשהדברים האלה כבר רשומים בחוק במפורש.

קובי וייס: ורגע, אז המחיר זה המחיר שהיה לפני שהמחיר של ההתחדשות העירונית?

קובי וייס: רגע אבל גם לפני ההתחדשות העירונית המחיר כבר עלה כי הפוטנציאל של הפינוי בינוי מקפיץ את הערך של הדירות.

קובי וייס: החוק אומר שגם את זה לא צריך להכליל במחיר של הדירות.

קובי וייס: אז כרגע לא יודעים, כן יודעים.

קובי וייס: כל הנושאים הללו הם לא יודעים, לא מיידעים אותם, את הדיירים.

קובי וייס: בכל הארץ אני מסתובב ובכל מקום יש אותו סיפור של היתממות של מנהלי עמידר שאת זה הם לא יודעים, את החוק הזה שדיירים יכולים - - - נותנים תחושה לדיירים שבעצם אחרי הפינוי בינוי הם לא יוכלו לחזור לדירות החדשות כי מה פתאום שהם יוכלו לקנות דירות חדשות?

קובי וייס: רק את הדירות הישנות הם יכולים לקנות וזה כתוב בחוק ולא מעדכנים אותם.

קובי וייס: כל הנושא של השלוש שנים שהם יהיו מחוץ לדירות, מי מטפל בזה?

קובי וייס: הם צריכים ללכת לחפש לבד, עמידר צריכים לעזור להם?

קובי וייס: הם לא יודעים, לא מספרים להם כלום.

קובי וייס: עוד חודש הם הולכים לעבור פינוי והם עוד לא יודעים מה הולך להיות איתם.

קובי וייס: סוף חודש, הם הולכים להיות ברחוב, הם לא יודעים.

קריאה: זה סוג של גירוש.

קונסטנטין קוקלין: דוגמה נוספת למשל אם היזם אומר - - -

סתיו שפיר: כמה אנשים אתם בקבוצה?

קונסטנטין קוקלין: אנחנו 120 - - - בשכונה שלנו שהולכת להתחדש.

קונסטנטין קוקלין: גם כדוגמה, למשל, בזמן של הבניין החדש, למשל יזם אומר, עוד שלוש שנים אתם תוכלו להיכנס לדירות החדשות.

קונסטנטין קוקלין: בסדר.

קונסטנטין קוקלין: הדיירים הולכים, לוקחים את כל התהליך של המעבר דירה, עוברים דירה, חותמים חוזה עם שוכר, עם המשכיר, חוזה לשלוש שנים למשל, ואז היזם אומר אנחנו לא מספיקים תוך שלוש שנים לסיים את התהליך של הבינוי.

קונסטנטין קוקלין: ולמשל אני שמשכיר את הדירה לאנשים אומר אני לא יכול להאריך את החוזה.

קונסטנטין קוקלין: אז מה, אנשים יצטרכו עוד פעם לעבור דירה על חשבונם או איך?

סתיו שפיר: הפניות שלכם אליהם נענות במה?

סתיו שפיר: איזה תשובות קיבלתם מהם על הפניות?

קונסטנטין קוקלין: אנחנו לא יודעים איפה עמידר בכלל בתמונה הזאת.

סתיו שפיר: לא הייתה שום תשובה בכלל באף שלב של המאבק?

קונסטנטין קוקלין: אנחנו לא יודעים את מי לשאול.

קונסטנטין קוקלין: אחרי הוועדה - - - הייתה ועדה של התחדשות עירונית - - -

סתיו שפיר: מי הנציגים של עמידר פה?

רחל לוביאניקר: אני סמנכ"ל מערכות מידע ודיגיטל של המידע.

רחל לוביאניקר: אני ניסיתי תוך כדי זה שאתה מדבר, כי ככל הידוע לי אנחנו משתפים את הדיירים ויש אסיפות דיירים.

רחל לוביאניקר: וראש אגף קשרי קהילה שלנו בקשר - - -

סתיו שפיר: כמה אסיפות דיירים קיימתם שם בחיפה?

רחל לוביאניקר: אני לא - - - אמרתי, אני סמנכ"ל מערכות מידע ודיגיטל, אני באתי לחוק השקיפות כדי לספר לכם מה עמידר עושה בנושאי שקיפות גם באמצעים דיגיטליים.

רחל לוביאניקר: ולכן אני פה.

רחל לוביאניקר: אבל היות ואני סמנכ"ל בעמידר אני מכירה את הנושא, יש פעילות מול הדיירים.

רחל לוביאניקר: אני לא מכירה מצב שבו מישהו - - -

קריאה: - - -

רחל לוביאניקר: זה רק משפט שעושים פינוי בינוי והדייר נזרק לרחוב.

רחל לוביאניקר: אין דברים כאלה.

קריאה: הם לא יודעים - - -

רחל לוביאניקר: אני רק - - - בעמידר יש אתר אינטרנט שאפשר לפנות דרכו לעמידר.

רחל לוביאניקר: יש מוקד שירות לקוחות - - -

סתיו שפיר: אבל פנו אליכם.

קונסטנטין קוקלין: למי האתר האינטרנט?

קונסטנטין קוקלין: לנכים ולזקנים?

רחל לוביאניקר: לא שמעתי שהייתה פנייה.

רחל לוביאניקר: לומר אנחנו לא יודעים לאן לפנות, יש מוקד שירות לקוחות שעונים והוא עומד בדרישות החוק למענה - - -

סתיו שפיר: אז תגידי לי רגע, תפרסי בפנינו.

סתיו שפיר: הייתם אצלנו בוועדה והבטחתם שאתם תעברו למודלים של שקיפות מלאה מול הדיירים ומול - - -

רחל לוביאניקר: אנחנו בשקיפות מלאה מול הדיירים לפני החוק.

רחל לוביאניקר: אני קיבלתי את החוק.

רחל לוביאניקר: הדיירים מקבלים מאיתנו פעמיים בשנה את כל החיובים והזיכויים ואופן חישוב שכר הדירה.

רחל לוביאניקר: עברנו על החוק וקיימנו אותו במלואו.

רחל לוביאניקר: והיום אני יכולה להגיד שאני אפילו אשת בשורה כי בעוד חודש ימים יהיה גם אזור אישי לדיירים שבו הם יוכלו להיכנס, הם יוכלו לראות את הפניות שלהם למוקד, באיזה מצב עבודות האחזקה שלהם, הם יכולים לראות את החובות שלהם, הם יכולים לראות את הדוחות החצי שנתיים של הגבייה - -

איילת הלברשטט: הפקידים שלכם אבל יודעים את הדברים האלה?

רחל לוביאניקר: - - אנחנו הולכים לאפשר אמצעים דיגיטליים נוספים בהמשך אבל כל הנתונים האלה יופיעו באזור אישי.

סתיו שפיר: ואיפה כולנו נראה את התקציבים של עמידר?

רחל לוביאניקר: התקציבים של עמידר, עמידר כמו שאתם יודעים היא חברה - - -

סתיו שפיר: תקציבים, מכירות, רכישות.

רחל לוביאניקר: עמידר היא חברה ציבורית היום אחרי הנפקה.

רחל לוביאניקר: אני חושבת שכל החומר גלוי לציבור.

סתיו שפיר: לא התקציב.

סתיו שפיר: אני לא מדברת רק על הדוחות.

סתיו שפיר: תקציב.

סתיו שפיר: תקציב וכולל פירוט על כל נושא המכירה.

קריאה: מכירות ורכישות.

רחל לוביאניקר: מה של - - -

סתיו שפיר: איפה מכרתם, באיזה עלויות, כמה מכרתם, חלוקה דמוגרפית.

רחל לוביאניקר: יש לנו את המחלקה לחופש המידע, אפשר לשלוח שאילתא - - -

דב חנין: גברתי, עם כל הכבוד, המחלקה לחופש המידע זו לא התשובה.

איילת הלברשטט: גם אם אפשר שנייה, בתור - - - מישהי מהסיוע המשפטי אם אפשר לשאול שנייה שאלה.

סתיו שפיר: שנייה איילת.

רחל לוביאניקר: אין לנו בעיה להציג את הנתונים האלה.

רחל לוביאניקר: אני לא - - -

איילת הלברשטט: אבל הפקידים שלכם יודעים את הנתונים?

איילת הלברשטט: כי מה שקורה זה אנשים שלא יכנסו לאינטרנט, זה האוכלוסייה הכי חלשה - - -

רחל לוביאניקר: אין בעיה, יש לנו סניפים.

רחל לוביאניקר: אנחנו מקבלים קהל בחפץ לב.

איילת הלברשטט: מה שאנחנו מקבלים באופן שוטף זה שמגיעים אלינו פונים עוד ועוד שמגיעים אליכם למשרדים ומקבלים את התשובות של: לא הסבירו לי, לא קיבלתי, אין לי את המידע, אולי את יכולה להסביר לי.

איילת הלברשטט: הם מקבלים את המידע, בואי אני אגיד לך מתי הם מקבלים את המידע, מתי שהסיוע המשפטי מוציא אליכם מכתב ואז הסיוע המשפטי מקבל את התשובה.

איילת הלברשטט: אבל האנשים האלה זה אנשים שלא צריכים את הבירוקרטיה השוטפת.

איילת הלברשטט: הם צריכים את הנגישות, את הנגישות לצדק הזה לקבל את כל המידע שמגיע.

איילת הלברשטט: אמרתי את זה פה בהתחלה, חלק מהנוכחים לא היו.

איילת הלברשטט: זה אנשים שלא יודעים כמה הם משלמים שכר דירה.

איילת הלברשטט: זה הדבר הכי בסיסי שיכול להיות.

איילת הלברשטט: לא יכול להיות שבנאדם תעלה לו תוספת שכר דירה - - - באת לדבר על שקיפות ולא באתי בתקיפה, אבל בקטע שבבסיס הם לא יודעים ששכר דירה עולה להם פתאומית כי לא הסבירו להם בעמידר שיש להם את האפשרות להגיש את ההנחה הזאת ולקבל סיוע רטרואקטיבי.

רחל לוביאניקר: אני מצטערת, את לא שם, את מדברת על עמידר הישנה.

רחל לוביאניקר: עמידר החדשה בשלוש שנים האחרונות שיפרה את השירות באופן משמעותי.

רחל לוביאניקר: זה אפילו מרגיז, מה שאת אומרת, סליחה - - -

סתיו שפיר: סליחה, אין מה להתעצבן.

סתיו שפיר: תוכיחו את עצמכם, הכל יהיה בסדר, לא צריך להתעצבן.

רחל לוביאניקר: יש פה השקעה אדירה - - -

איילת הלברשטט: אני לא מאשימה, אני פונה - - -

סתיו שפיר: סליחה, סליחה - - -

רחל לוביאניקר: - - - בשטח ואני עושה ביקורים - - -

סתיו שפיר: סליחה, אני שואלת אותך שאלה, תרשי לי לשאול אותך שאלה על מספרים, רגע, כמה דירות היום אתם מנהלים?

רחל לוביאניקר: בקירוב כמעט 40,000.

סתיו שפיר: וכמה, בהקשר לנתונים שקודם שאלנו את המנכ"ל, כמה נמכרו או נרכשו בחמש שנים האחרונות?

רונית ג'רפי: במסגרת חוק הדיור הציבורי נמכרו בערך 5,500 דירות.

סתיו שפיר: מתי?

רחל לוביאניקר: מ-2014.

סתיו שפיר: מ-2014 נמכרו 5,000?

רונית ג'רפי: 5,400 בערך 5,500 משהו כזה.

רונית ג'רפי: ועוד 200 בתהליך.

סתיו שפיר: וכמה נרכשו?

רונית ג'רפי: כמה אנחנו רכשנו?

רונית ג'רפי: מעל 1000 דירות, אני לא יודעת את המספר המדויק.

סתיו שפיר: זה הכל?

רונית ג'רפי: כמה עמידר רכשה במטרופוליס - - -

סתיו שפיר: מול כל 40,000 הנכסים, משקי הבית שאתם עובדים מולם, את מדברת איתי על שיתוף ציבור ועל שקיפות מול הדיירים, כמה מפגשים כאלה של שיתוף ציבור אמיתי ערכתם?

סתיו שפיר: עם כמה אנשים היה לכם איזשהו מגע או התקשרות?

רחל לוביאניקר: את מדברת על התחדשות עירונית, זה לא התחום שלנו - - -

רונית ג'רפי: זה לא התחום שלי, נעביר את המסר - - -

סתיו שפיר: אני לא שומעת את שתי התשובות במקביל, סליחה.

רחל לוביאניקר: אני אומרת שאתם שואלים על תחום של התחדשות עירונית.

רחל לוביאניקר: אז זה לא התחום שלנו.

רחל לוביאניקר: אני מייצגת את מערכות מידע ודיגיטל אז אני מכירה, יש לי היכרות טובה עם הרבה תחומים, התחום של התחדשות עירונית זה לא תחום שאני יכולה לענות, יש לנו את ראש אגף קשרי קהילה שהיא אחראית על הקשר עם הדיירים שקוראים לה נסיה.

רחל לוביאניקר: ואני מוכנה לברר, אני מוכנה גם לקחת את הפרטים שלכם.

רחל לוביאניקר: אני אשמח לדעת - - -

סתיו שפיר: רגע, רונית, את לא ראש אגף - - -

רונית ג'רפי: אני אקח את הפרטים שלכם ואני אבקש מהם שיפנו אליכם.

רחל לוביאניקר: אנחנו ניקח את הפרטים.

רחל לוביאניקר: אני גם רוצה לדעת למי פניתם ולא קיבלתם תשובה כי אנחנו רואים את זה בחומרה.

קונסטנטין קוקלין: ההורים שלי כל שבוע בעמידר.

סתיו שפיר: ראש אגף דיור זה לא אחת - - - את?

רונית ג'רפי: אבל אני לא אחראית על התחדשות עירונית.

סתיו שפיר: אבל לא שאלתי על התחדשות עירונית.

רונית ג'רפי: לא, כי אתם מדברים איתי על התחדשות עירונית עכשיו.

רחל לוביאניקר: הנושא שעלה בשולחן זה התחדשות עירונית.

קונסטנטין קוקלין: לא, אנחנו מדברים על שקיפות של עמידר מול היזם.

סתיו שפיר: כן, על יחס, תקראו לזה שירות לקוחות, אוקיי.

סתיו שפיר: לא דיברנו על - - - פרטים על השירות שאתם נותנים, שירות שאתם נותנים לדיירים הקיימים שלכם כבר.

רחל לוביאניקר: אני אשמח לדעת למי פנית וממי לא קיבלת תשובות ולטפל בזה וגם לחזור אליך.

סתיו שפיר: תיידעו אותנו בבקשה.

רחל לוביאניקר: אני גם מזמינה אותך אלינו.

סתיו שפיר: קונסטנטין תכתב אותנו לזה כדי ש- - -

טטיאנה קדוצקין: מאוד קשה לקבל משהו מדויק.

טטיאנה קדוצקין: קשה מאוד ליצור קשר עם הרכז שלהם - - -

רחל לוביאניקר: יש קבלת קהל ויש - - -

טטיאנה קדוצקין: - - - מקריית אונו - - -

רחל לוביאניקר: אז תתקשרי, את יכולה להתקשר - - -

סתיו שפיר: חברים אנחנו לקראת סיום, אני רוצה לאפשר לחברי הכנסת שגם יזמו את היום הזה.

בת אל השחר: נותנים לך מספר וגם לא מתייחסים וגם על כל דבר.

בת אל השחר: אני מוכנה לשבת איתך ולתת לך את כל המספרי קריאה ולראות איך התייחסו - - -

רחל לוביאניקר: אני אשמח לבדוק כל מספר קריאה כי אנחנו בעמידר מתייחסים לשירות לקוחות בכובד ראש ואנחנו שדרגנו משמעותית את ה- - -

בת אל השחר: שני שרי שיכון שמעו אותי פה בכנסת ושני השרי שיכון כל כך כעסו מהיחס אליי שישב שם שר השיכון והצביע על מנהל ארצי של עמידר ואמר לו עכשיו אתה תלך איתה הביתה ותראה מה יש לה.

בת אל השחר: ואני רוצה שאת, בת אל, תבואי אליי ותגידי לי אם הוא לא שמע בקולך.

בת אל השחר: אותו אחד בא אליי הביתה וראה, הוציאו אותי מהבית, עשו שיפוץ כללי בתוך הבית שיכלו לקנות לי בית חדש במקומו אבל כשהגיע החורף הבית שלי נהיה מסננת.

בת אל השחר: ואחר כך עוד שר שיכון, הייתי גם בוועדות כאלה, גם אמר, מה, עשו לך ככה, אתה תלך איתה הביתה, תתקן לה הכל.

בת אל השחר: ושוב תיקנו - - -

קריאה: ומה עכשיו?

בת אל השחר: שוב תיקנו ועשו ונתתי תעודות, אמרתי תודה, אבל הכל היה בקיץ אבל כשהגיע החורף אני גרה במסננת.

בת אל השחר: תשמעו, אני אלמנה כבר 30 שנה בלי משפחה ובלי כלום מגדלת ילדים לתפארת מדינת ישראל לבד.

בת אל השחר: אני אמרתי, אם הבית נהיה ככה מים וכל זה וזה, נכנסתי לחובות לקנות ספריה ומיטה וכל מה שצריך.

בת אל השחר: הכל הכל התפורר לי מהגשם שנכנס לי, עליי הגשם בתוך המיטה.

בת אל השחר: הכל לפח.

בת אל השחר: כל הספרים - - -

סתיו שפיר: מתי זה היה?

בת אל השחר: עד עכשיו.

בת אל השחר: כל מי שעוצר- - -

סתיו שפיר: זה המצב כרגע?

בת אל השחר: עד עכשיו.

סתיו שפיר: ואת הפנית אליהם?

בת אל השחר: ופניתי והמנהל היום פעם הוא פחד משרי השיכון, עכשיו החליפו שרי שיכון, היום הוא לא מדבר איתי במסדרון.

בת אל השחר: הוא קורא - - - אני לא - - - ולא צועקת עליו ואומר אהלן מה שלומך ולא שמתי לב שאת פה.

קריאה: מי זה היה?

בת אל השחר: מה מי זה היה?

קריאה: אותו מנהל שאמרת שעכשיו הוא לא - - -

בת אל השחר: שוקי קוראים לו.

בת אל השחר: אז הוא פחד ממני פחד מוות בלי שאני אציק לו, הוא ליקק לי כמו אני לא יודעת מה.

בת אל השחר: עכשיו אחרי הבחירות הוא אמר לפקידה שלו לא להכניס אותי אליו.

סתיו שפיר: לא יאומן.

סתיו שפיר: אתם לא מכירים את ה- - -

קריאה: איפה את גרה?

בת אל השחר: אני גרה בירושלים בקטמון ברחוב השומר 15.

סתיו שפיר: רחל, תיקחו את הפרטים ואת הכתובת ותטפלו בזה בבקשה.

רחל לוביאניקר: אני אחזור אלייך אישית.

רחל לוביאניקר: אתה יכול להעביר לה - - -

בת אל השחר: יש צילומים של הפעם הראשונה, של הפעם השנייה, של הפעם השלישית.

בת אל השחר: אורלי את זוכרת אותי ממזמן בכל הדיונים אורלי הייתה איתי גם בשולחן.

בת אל השחר: ואני אומרת לכם, היו שני שרי שיכון, אטיאס הדתי ואחר כך עוד זה שממש - - -

סתיו שפיר: דיברנו על זה גם לפני שנכנסת כאן, על - - - וחשף למנכ"ל משרד השיכון את הנתונים הבאמת מביישים - - -

בת אל השחר: אני מאוד התרגשתי ובכיתי ואמרתי תודה והכל וזהו ונגמרו לי הבעיות - - - שמעו, אני גרה במסננת.

בת אל השחר: יש לי ילד אחרי תאונה ואני ממש במצב קשה - - -

רחל לוביאניקר: אני דואגת לטפל במקרה שלך אישית.

רחל לוביאניקר: רק תרשמי לי את הפרטים שלך בבקשה ואני מבטיחה לך - - -

סתיו שפיר: ואני מבטיחה לך שנעקוב אחרי זה לראות שזה התקדם.

סתיו שפיר: בבקשה.

סתיו שפיר: ואני מבקשת מכם גם בעמידר, אתם חייבים לנו, לוועדה, תשובות כבר מלפני שנה בנושא של התקציב שלכם.

סתיו שפיר: אני מבקשת שתעבירו לנו את זה בתוך שבוע, אנחנו לא נמתין יותר עם הדברים האלה.

סתיו שפיר: דב ואורלי בבקשה.

בת אל השחר: תודה לכולם ששמעו לי.

סתיו שפיר: תודה לך.

סתיו שפיר: תודה שבאת לפה היום.

בת אל השחר: אני פה מכירה את אורלי, תמיד אני מדברת, רק בשביל לייצג.

בת אל השחר: אני הייתי בין הראשונים שדיברתי בכלל על הדיור הציבורי שעשינו פה אוהלים והכל.

בת אל השחר: וכל כך הייתי מבסוטה שלא האמנתי ששר ידבר איתי.

בת אל השחר: השר לקח אותי ואמר אני רוצה לשמוע אותך, למה את צועקת בחוץ, בואי אליי למשרד ותדברי.

בת אל השחר: ובאמת הוא עשה את זה.

בת אל השחר: אני גם עוקבת אחרייך, אני מאוד מרוצה.

בת אל השחר: וגם מאורלי, שאלה שמקשיבים לאזרח ולא יושבים שם על הכיסא ואני ואני ואני.

סתיו שפיר: זה התפקיד שלנו פה.

סתיו שפיר: זה צריך להיות מובן מאליו.

סתיו שפיר: בוודאי.

בת אל השחר: וגם דב חנין אני - - - תודה לך.

דב חנין: גברתי יושבת הראש תודה על הדיון בשמי ובשם אורלי.

דב חנין: אנחנו מתנצלים שהגענו באיחור כי היינו בדיון אחר באותו יום של הדיור הציבורי שאורלי ואני יזמנו והוא יום מאוד מאוד חשוב.

דב חנין: אבל אני חייב להגיד שיש בו גם משהו מאוד מאוד מתסכל.

דב חנין: כי אנחנו שומעים כאן את בת אל, וכמו שאת אמרת בת אל, שמעה אותך כרגע נציגת עמידר.

דב חנין: ובאמת הדברים שלך יוצאים מן הלב ומגיעים אל הלב והיא תבוא אלייך ותפתור את הבעיה, אני מאמין לה, אישה רצינית - - -

בת אל השחר: אבל זה פייר שאני צריכה כל פעם לבוא לדיונים של דיור ציבורי ושם לעמוד ושם - - -

דב חנין: בדיוק.

דב חנין: אבל בת אל זה נראה לך ככה שזה צריך לעבוד – שאת צריכה לבוא עד לכנסת ולפגוש פה בכנסת כל מיני נציגים - - -

סתיו שפיר: ולהתחנן בפני השר שישים לב.

סתיו שפיר: נו באמת.

דב חנין: ושהשר בעצמו יסתכל וישלח לך.

דב חנין: ככה זה צריך לעבוד?

דב חנין: משהו פה במדינה לא עובד.

דב חנין: אנחנו מגיעים פה, אני מהבוקר פה, ואורלי, אנחנו רואים אנשים, אנחנו מלווים את הבעיות שלהם שנים והבעיות עדיין באותו מקום.

דב חנין: אנשים באים עם המון כעס, המון תסכול כי הם מבינים שיש מקום אחד שלפחות הם יבואו וישמעו אותם.

דב חנין: אבל הם לא רוצים שישמעו אותם, נמאס להם לדבר, הם רוצים כבר פתרון לעניין שלהם.

דב חנין: הם באים לפה, מפעם לפעם הם יותר כועסים, בצדק.

דב חנין: כי משהו במערכת הזאת באופן רציני לא עובד לגמרי, לגמרי לא עובד.

דב חנין: אני רוצה להגיד כמה מילים על הנושא של השקיפות, ואני שמח קונסטנטין שאתה דיברת כאן.

דב חנין: כי שוב, אני רוצה להגיד לך, גברתי נציגת עמידר, קונסטנטין היה פה והוא הציג את הבעיה של השכונה שלו, אבל אני חייב להגיד לך שאני שומע את הדברים מעוד הרבה אנשים.

דב חנין: כל הסיפור הזה של ההתחדשות העירונית זה איזושהי רכבת ענקית שדוהרת קדימה.

דב חנין: ואני בסך הכל בעד רכבות, אני בנאדם שבעד תחבורה ציבורית ובעד רכבות, אני רק נגד זה שרכבות ידרסו אנשים.

דב חנין: וזה מה שקורה.

דב חנין: הרכבת הזאת דוהרת קדימה, במיוחד החבר'ה של הדיור הציבורי שהם - - - הרבה מאוד שכונות של התחדשות עירונית זה דיור ציבורי וזה וזה, ועושים תכניות ועניינים ופה ושם.

דב חנין: והחבר'ה האלה ממש נדרסים.

דב חנין: אני אומר לכם את זה באופן הכי פשוט והכי אנושי שתבינו.

דב חנין: אם אנחנו מדברים על שקיפות אז אני אומר לך את זה בשפה הכי פשוטה שאפשר לתאר אותה: האנשים בדיור הציבורי שהולכות להם תכניות של התחדשות עירונית באמת באמת לא יודעים מה הולך לקרות.

דב חנין: אני לא אומר שאין לכם רצון טוב, אבל זה לא עובד.

דב חנין: אני אגיד לך את זה יותר מזה – התחדשות עירונית, את יודעת, גם כשבאים לשכונה בצפון תל אביב ועושים לה פרויקט של התחדשות עירונית זה דיי מסובך לאנשים להבין את זה והם לוקחים עורכי דין ועניינים ופה ושם.

דב חנין: ובסוף, הם מבינים או שלא מבינים.

דב חנין: הדיירים של הדיור הציבורי אין להם את זה.

דב חנין: הם לא ישכרו עורכי דין, לא יחפשו ייעוצים משפטיים.

דב חנין: טוב שיש את הסיוע המשפטי, אבל גם הסיוע המשפטי זה סוגיות סופר מסובכות.

דב חנין: וזה הבית שלהם, אין להם בית אחר.

דב חנין: אתם מוציאים אותם מהבית, מסבירים להם, טוב, בעתיד יהיה פה ככה, יהיה פה שם.

דב חנין: הם לא יודעים, הם לא יכולים להבין, הם לא מבינים את המשמעויות.

דב חנין: והרכבת פשוט דורסת אותם.

דב חנין: אז אני אומר, בכל הנושא של ההתחדשות העירונית אני חושב שצריכה להיות גישה אחרת לגמרי - - -

סתיו שפיר: חוץ מזה הממשלה אפילו בונה על זה שהם לא יוכלו לפנות כדי שיהיה אפשר להעלים את הבעיה.

סתיו שפיר: מי שלא פונה ולא מתלונן ואפשר פשוט- - -

דב חנין: להעלים את הבעיה, להוציא אותם בזול.

דב חנין: התכנית תעבור - - -

אורלי לוי אבקסיס: לא, לא, חברים, סליחה שאני מפריעה.

אורלי לוי אבקסיס: תקשיבו, בכל הנושא של ההתחדשות העירונית עשינו מאבק סיזיפי.

אורלי לוי אבקסיס: דב היה יחד איתי והיו עוד כמה שעשינו מאבק מטורף עד שהצלחנו לשכנע את משרד השיכון, נלחמנו מול משרד המשפטים האנטי חברתי בעליל, בעיקר בהרכב הנוכחי שלו, שלא היו מוכנים לנייד את הזכויות עם האנשים לדיור החדש בהתחדשות העירונית.

אורלי לוי אבקסיס: הצלחנו יש מאין להעביר את ההסתייגות הזו ברמה כזו שהצלחנו למשוך חבר'ה מהקואליציה קצת אמיצים.

אורלי לוי אבקסיס: ומה שהיה ששר השיכון היה יחד איתנו ביחד עם העוזר שלו, בניגוד לעמדת האוצר ועמדת משרד המשפטים והצלחנו להביא מהלך.

אורלי לוי אבקסיס: יש לכם זכויות.

אורלי לוי אבקסיס: אני לא מבינה למה עמידר לא מנגישה להם את הזכויות.

אורלי לוי אבקסיס: כי לא רק זה, מה שהצלחנו להכניס זה שהם יהיו זכאים בבניין החדש אפילו לשטחים יותר גדולים בלי תוספת תשלום - - -

דב חנין: נכון, בלי תוספת הוצאות.

אורלי לוי אבקסיס: תביני, דאגנו לכך שמניין הזכאות שלהם ימשיך להיספר גם כאשר הדירות מתחילות להיבנות.

אורלי לוי אבקסיס: שהן תוכלנה, אותן משפחות, לקנות את הדירה החדשה במחיר המבצע של הדירה הישנה.

אורלי לוי אבקסיס: תקשיבו, זה הישגים מטורפים.

אורלי לוי אבקסיס: אמר לי באמת מי שהיה היועץ המשפטי לוועדת הפנים והכלכלה, אמר לי, אני לא מאמין שתעבירו את זה.

אורלי לוי אבקסיס: כשהצלחנו להעביר את זה הוא אמר לי, את לא מבינה, זה הישג היסטורי.

אורלי לוי אבקסיס: אז חברים, יש לכם מידע להעביר להם, יש לכם חובה להעביר להם את המידע כי הם לא יוכלו למצות זכויות אם הם לא יודעים מה הזכויות שלהם.

אורלי לוי אבקסיס: תדע לך קונסטנטין, יש לכם זכויות בהתחדשות עירונית.

אורלי לוי אבקסיס: זכויות טובות יותר ממה שהיה לפני ההתחדשות העירונית.

קונסטנטין קוקלין: אנחנו מקווים, כן.

אורלי לוי אבקסיס: אתם צריכים לדאוג לכך.

אורלי לוי אבקסיס: ודרך אגב, עמידר חייבים לתת להם נציג שינגיש להם וייצג אותם מול היזמים.

אורלי לוי אבקסיס: אם אתם לא עושים את זה אתם עוברים על החוק.

רחל לוביאניקר: יש - - -

דב חנין: אני רוצה - - -

רחל לוביאניקר: זה נכון וזה יופי של הישגים וזה - - -

אורלי לוי אבקסיס: אבל הם לא יודעים איך הם - - - יש פה מקרה - - -

קריאות: - - -

סתיו שפיר: סליחה, כולם - - -

דב חנין: אנחנו דיברנו על ההתחדשות העירונית אבל אני אומר לכם - - - התחדשות עירונית.

דב חנין: אנחנו, אורלי ואני, העברנו בכנסת - - - גברתי, אני מבקש שתקשיבי לי רגע.

דב חנין: אנחנו העברנו בכנסת חוק שמחייב אתכם למערכת שלמה של הוראות שקיפות ספציפיות בדיור הציבורי.

דב חנין: המטרה של החוק שלנו, אני אומר לך את זה בצורה הכי פשוטה - - -

רחל לוביאניקר: אני מכירה את החוק, אני יישמתי אותו.

דב חנין: אני בטוח.

דב חנין: המטרה של החוק שלנו היא לא שיהיה חוק נורא נורא יפה שיהיה כתוב בספר.

דב חנין: המטרה שלנו זה האנשים האלה.

דב חנין: אנחנו רוצים שהאישה הזאת, היקרה, והבחור הצעיר הזה הם בעזרת החוק הזה יידעו בדיוק איפה הם נמצאים, מה קורה איתם.

דב חנין: ולמרות החוק, אני אומר את זה בכאב, זה חוק שלי, הייתי שמח להגיד שהחוק פתר את הבעיה.

דב חנין: אנחנו הולכים, מתפנים לבעיות אחרות, תאמיני לי יש לנו עוד צרות.

דב חנין: אנחנו עדיין במצב שלמרות החוק הטוב ולמרות שאתם עושים מאמצים ליישם והכל בסדר, הרבה מאוד דיירי דיור ציבורי עדיין מסתובבים בעולם הזה כאילו שאין חוק ואין דין ואין דיין והם לא יודעים מאיפה הוא מתחיל ומאיפה הוא נגמר.

דב חנין: ואני, מבחינתי, אני מרגיש שנכשלתי.

דב חנין: אז העברתי חוק, נו אז מה קרה.

דב חנין: אני לא רוצה את החוק, אני מוותר על החוק.

דב חנין: אני רוצה שכל האנשים האלה ידעו מה המצב שלהם.

דב חנין: אני רוצה שהם ידעו מה קורה איתם, למה קורה איתם, איזה כסף - - -

קריאה: - - -

סתיו שפיר: אל תעני עכשיו, את לא צריכה לענות לכל פנייה.

סתיו שפיר: אני רוצה רגע להוסיף פה לדברים המאוד מאוד חשובים שנאמרו על ידי דב ואורלי.

סתיו שפיר: השנה 2018, אתם חברה שמקבלת את כספה מהציבור הישראלי.

סתיו שפיר: אין פה בכלל שאלה, ואנחנו מכירים, לצערנו, יותר מדיי חוקים שבסוף, כמו שאמר דב, נכנסים לספר ומשם לא מתבצעים.

סתיו שפיר: שלא לדבר על החלטות ממשלה, שאחוז ההחלטות שלא התבצעו עולה על האחוז שכן התבצעו.

סתיו שפיר: אתם לא צריכים 70% שלא ממומשות.

סתיו שפיר: זה המצב שלנו היום.

סתיו שפיר: אתם לא צריכים, באמת לא הייתם צריכים חוק.

סתיו שפיר: ההתקדמות הזאת אל עבר חשיפת מידע ושיתוף ציבור והדבר הבסיסי הזה של ללכת לדיירים ולהגיד להם מה הזכויות שלהם ולספר לציבור הישראלי מה התקציב שלכם ואיפה מכרתם דירות ולמי מכרתם ובאיזה עלויות וכמה רכשתם, זה דיווח בסיסי שאתם צריכים לתת בלי קשר אפילו למה כתוב.

סתיו שפיר: אתם צריכים לתת אותו, זה המובן מאליו.

סתיו שפיר: ואין שאלה, ואתם הייתם פה בוועדה לפני שנה והבטחתם שתמסרו את הנתונים האלה.

סתיו שפיר: אז לא מעניין אותי עכשיו לשמוע הסברים למה זה לא קרה.

סתיו שפיר: מעניין אותי שבתוך שבוע מהיום, לפני סוף מושב הכנסת אתם פשוט תעבירו לנו את הנתונים ונוכל לשים את הדבר הזה כהישג מדהים ומאחורינו כדי שיהיה אפשר להתקדם, זה המובן מאליו.

אורלי לוי אבקסיס: אני רק רוצה להשלים דברים שהתחלתי - - -

סתיו שפיר: בבקשה.

סתיו שפיר: אנחנו לקראת סיום - - -

אורלי לוי אבקסיס: ראשית אני באמת רוצה להודות לך שזו לא הפעם הראשונה שאת עורכת פה בוועדה את ה- - - בימים המיוחדים שאנחנו מייצגים פה בכנסת לדיור הציבורי ומפנה לנו את שולחן הוועדות ועושה את זה בצורה מאוד רצינית.

אורלי לוי אבקסיס: תראי, עשינו התקדמות, אי אפשר לומר שלא עשינו.

אורלי לוי אבקסיס: גם באגף שנבנה במיוחד על מנת להנגיש את אותן זכויות זה לא משהו שהיה קודם.

אורלי לוי אבקסיס: אבל עדיין צריך להבין שיש פער נורא גדול בין הדיגיטל לבין הלקוחות שלכם - - -

רחל לוביאניקר: הדיגיטל הם מקבלים גם מכתבים, אורלי, הם מקבלים - - -

אורלי לוי אבקסיס: אני יודעת, אנחנו חייבנו אתכם לשלוח מכתבים.

אורלי לוי אבקסיס: בגוף החוק - - - תקשיבו, אתם לא עושים טובה - - -

רחל לוביאניקר: - - -

אורלי לוי אבקסיס: אני בזכות דיבור, את תגיבי לי.

אורלי לוי אבקסיס: אנחנו חוקקנו את החוק מאחר שאנחנו הבנו שהאוכלוסייה הזו, ובמיוחד אנחנו מדברים על הקשישים או על אנשים שהם עולים חדשים שלא תמיד מכירים את רזי השפה.

אורלי לוי אבקסיס: ביקשנו מכם כמה מחויבויות – אחת גם את הנושא של זה, אבל גם להנגיש באופן הכי פשוט, אולי יותר שמרני, את המידע באופן כזה שיהיה נגיש לאותם אנשים ויהיה קריא ויהיה מובן.

אורלי לוי אבקסיס: אתם לא עושים לנו טובה שאתם עושים את החוק.

אורלי לוי אבקסיס: החוק מחייב אתכם, זה אחד.

אורלי לוי אבקסיס: שתיים, אני חושבת שנוצר איזשהו חוסר אמון בסיסי בין הלקוחות לבין החברה.

אורלי לוי אבקסיס: ובוא נאמר, היה לכם אשם תורם.

אורלי לוי אבקסיס: אני לא מדברת עלייך וזה כל פעם להגיד הנהלה חדשה, תקשיבו, הנהלת עמידר החדשה לפי דוח מבקר המדינה, אותה הנהלה שבאה לתקן את החוליים של ההנהלה הקודמת עשתה לא פחות מזה.

אורלי לוי אבקסיס: אני רק אגיד לך כמה נתונים שבעיניי הם מזעזעים ואני גם אעביר לך כי קיבצנו אותם: מינוי עובדים מקורבים, מכירת ורכישת נכסים בלי - - -

סתיו שפיר: כן, דיברנו על זה לפני רגע.

סתיו שפיר: דירות שנמכרו ב-50,000 שקל למקורבי השר.

אורלי לוי אבקסיס: אני אגיד לך יותר מזה.

אורלי לוי אבקסיס: בניין המשרדים - - -

סתיו שפיר: למשרד השיכון, אגב, קודם כשהיה פה המנכ"ל, שאלנו מה קרה, מדובר בשר שהיה השר הקודם, זה לא היה לפני מיליון שנה, בדקתם איך התבצעו המכרזים האלה, מה קרה עם הדירות הללו.

סתיו שפיר: לא התקיימה בדיקה כזאת.

אורלי לוי אבקסיס: סתיו, אני אגיד לך יותר מכך.

אורלי לוי אבקסיס: לצערי הרב- - - רגע, אני לא סיימתי את זכות הדיבור.

אורלי לוי אבקסיס: תאמינו לי, אני אגיד דברים שיהיו חשובים לכולם פה מסביב השולחן.

אורלי לוי אבקסיס: וקשה לי לומר את הדברים האלו כי יש לי הערכה רבה מאוד למי שיושב היום במשרד השיכון שיש לו באמת רצון טוב, גם המנכ"ל, גם השר, גם סגן השר, לשנות את הדברים.

אורלי לוי אבקסיס: אין להם יותר מדיי תקציבים.

אורלי לוי אבקסיס: שר האוצר לא בדיוק משתף איתם פעולה, גם התכנית ארוכת הטווח יש שקט מכיוון משרד האוצר.

אורלי לוי אבקסיס: אבל למשרד השיכון, לצערי הרב, אין שיניים מול החברה, חברת הבת שלו, תקראי לה הקבלן המבצע.

אורלי לוי אבקסיס: לא יתכן שאני כמי שמשלם, כמי שמחזיק, העובד שעובד תחתיי לא נותן לי דין וחשבון וכאשר הוא עושה איזושהי עבירה או כאשר הוא עושה- - - לי אין יכולת לעשות איתו כלום, אין לי יכולת אפילו לפטר אותו, אין לי יכולת לתת לו קנסות - - - אפשר לפרק את החברה.

אורלי לוי אבקסיס: אף אחד לא עושה, אף אחד לא נותן דין וחשבון.

אורלי לוי אבקסיס: יכולת המחשבה של - - - הזו, אז בסדר, הכלבים ינבחו והשיירה תעבור - - -

רחל לוביאניקר: אורלי אנחנו ממש לא שם.

אורלי לוי אבקסיס: אבל התחושה היא כזו.

אורלי לוי אבקסיס: וכאשר אני מדברת למשל על שקיפות של רכש, של בניין המשרדים בחולון, מתוך דוח מבקר המדינה, לא אני כתבתי, לא אני אמרתי, אני רק מקריאה: "בניין משרדים בחולון המחודש הושכר לחברה למשך 25 שנים ב-4 מיליון שקלים לשנה.

אורלי לוי אבקסיס: הסכם זה נעשה ללא נוהל תקין, ללא אישור פטור ממכרז כאשר למנכ"ל עמידר, ראובן קפלן, יש היכרות אישית עם המשווק החיצוני של אותה חברה.

אורלי לוי אבקסיס: איתו מדיי פעם יוצא גם לטיול אופניים במסגרת קבוצות רכיבה".

אורלי לוי אבקסיס: לא אני כתבתי, המבקר, כן?

אורלי לוי אבקסיס: "קפלן שדחף לביצוע ההתקשרות הנ"ל לא טרח להודיע לאף אחד על היכרותו המוקדמת וחתם על התקשרות למרות שלא בוצע נוהל תקין.

אורלי לוי אבקסיס: מנכ"ל עמידר עמד בראש הוועדה שאישרה את ההתקשרות בפטור למכרז".

אורלי לוי אבקסיס: תגידו לי אתם – זה, אם הייתה שקיפות אמיתית, לא רק כלפי הדיירים, אלא כלפי כל פעולה, שהגוף הזה עושה, יכולנו למנוע את השחיתות הזו.

אורלי לוי אבקסיס: ואני בכוונה אומרת שחיתות.

סתיו שפיר: כן.

סתיו שפיר: ופה גם יש בעיה של דוחות מבקר שנערמים אחד על השני ועוד אחד על השני והממשלה פשוט מתעלמת מהם לחלוטין.

אורלי לוי אבקסיס: אז משפט אחרון לגבי הסיוע המשפטי.

אורלי לוי אבקסיס: אני חושבת שמרגע שהסיוע המשפטי נכנס לנושא של הדיור הציבורי ושל הזכאים של הדיור הציבורי לנו זה נותן המון כלים כי סוף סוף גוף מתוך משרד המשפטים בא ואומר משהו לא בסדר בממלכה.

אורלי לוי אבקסיס: וכשהוא בא ואומר משהו לא בסדר בממלכה הוא גם מכפיל את אותו ייצוג שהוא נותן לאותם דיירים וזכאים ולפעמים הוא מוביל תהליכים.

אורלי לוי אבקסיס: ובנושא של הביטוח הלאומי וקצבת המזונות אני מאמינה שיש שם תקדים שמה שאנחנו זועקים פה כל כך הרבה זמן, בזכותכם אולי - - -

איילת הלברשטט: אנחנו בכלל מדברים על חזקות - - - שאנחנו לא חושבים שצריך אוטומטית רק בגלל שבנאדם לא מקבל - - -

סתיו שפיר: מצטערת, אנחנו 35 דקות אחרי הזמן של הדיון, הארכתי בגלל שנכנסתם ורציתם - - -

אורלי לוי אבקסיס: מגיע להם ח"ח גדול, תמשיכו ככה - - -

סתיו שפיר: בבקשה, בשתי הערות קצרות, דני, ואתה שם מאחור.

רחל לוביאניקר: אני לא מסכימה שיחבטו ככה בחברה.

רחל לוביאניקר: החברה נותנת את הנשמה, משדרגת - - -

סתיו שפיר: סליחה, בסדר - - -

אורלי לוי אבקסיס: אני לא צריכה את הנשמה שלכם, אני צריכה את העבודה שלכם.

אורלי לוי אבקסיס: מי שלא מסוגל לעמוד מול קהל- - - תקשיבי לי, אני מטפלת בלקוחות שלכם יום יום - - -

רחל לוביאניקר: - - -

סתיו שפיר: אין צורך בדבר הזה, קיבלתם את זכות הדיבור שלכם, דיי.

סתיו שפיר: תחזירו לנו תשובות.

סתיו שפיר: חברים, אני אסגור את הדיון אם לא יהיה פה שקט.

סתיו שפיר: אתם לא יכולים לבוא לוועדת שקיפות, להגיד פה דבר אחד, ישבו פה ההנהלה שלכם, להגיד פה דבר אחד בדיון, להתחייב בפני הוועדה על נתונים, לא להביא את הנתונים ואז להגיע לפה אחרי שנה ולהגיד את ה- - -

רחל לוביאניקר: אני אעביר את המסר - - -

סתיו שפיר: זה לא מכבד.

סתיו שפיר: לא צריך להעביר את המסר, תעבירי לי נתונים.

סתיו שפיר: אני סומכת עליכם שאתם עושים את המיטב שאתם יכולים.

סתיו שפיר: תוכיחו לנו עכשיו, בסדר?

סתיו שפיר: תוכיחו לנו.

סתיו שפיר: באמת.

אורלי לוי אבקסיס: תגידי - - - שהם לא יכולים להיפגע כשהם עובדים מול אוכלוסייה כזו מוחלשת.

אורלי לוי אבקסיס: זה לא דיון שמקובל עלינו.

אורלי לוי אבקסיס: אם אתם לא מסוגלים תחליפו מקצוע.

סתיו שפיר: נו, ברור.

סתיו שפיר: ברצינות.

רחל לוביאניקר: לא, אבל אנחנו עובדים בחברה שכשהמנכ"ל - - -

סתיו שפיר: דיי, לא, אני לא מוכנה לשמוע יותר את הדברים האלה.

סתיו שפיר: תחזירו לי תשובות, תקבלו זכות דיבור, בסדר?

סתיו שפיר: תחזירו לי תשובות בתוך שבוע, אני אשמח להביא אתכם לכאן אחרי שהבאתם תשובות, אני אתן לכם את כל הבמה כדי להגיד כמה אתם מופלאים.

סתיו שפיר: אבל בבקשה תחזירו את התשובות קודם.

סתיו שפיר: בבקשה, ב-30 שניות.

בראל יוסף: אני דייר בדיור הציבורי וגר ברעננה.

בראל יוסף: בזכות האנשים האלה אני ישנתי שנה וחצי ברחוב בתוך רכב ללא שום תנאים.

בראל יוסף: וכל העולם ואשתו יודע את זה.

בראל יוסף: אני השארתי לך את כל החומר במשרד.

בראל יוסף: בגלל, תסלחו לי על הביטוי, אבל זה אמרה שלי, בגלל הגוף המושחת הזה אף אחד לא התייחס אליי.

בראל יוסף: כמו כלב ישן ברחוב בלי שום דבר.

בראל יוסף: אדם שצריך לעבור ניתוח גב, מבית חולים ישר לגרוטאה.

בראל יוסף: יש לי חוזה מסודר כבן ממשיך מ-2013 בדיור הציבורי.

בראל יוסף: אחים שלי לא זכאים, גורם פוליטי ועברייני שמתנהל מול עמידר ומשרד השיכון מנסה להכניס אותם עד היום לחוזה שלי.

בראל יוסף: אלה שעמידר הוציא להם כביכול צו בית משפט פינוי לא מפעיל קצר, אני בחוץ ישן ואתם לא מיישמים את הצו.

בראל יוסף: הם גרים בבית ואני גר ברחוב עד היום.

בראל יוסף: עד שניאותו - - -

סתיו שפיר: אתם מכירים את הסיפור הזה?

בראל יוסף: כולם מכירים.

בראל יוסף: מקפלן וכולם.

סתיו שפיר: אני רגע שואלת אותם.

סתיו שפיר: אתם מכירים את זה?

רחל לוביאניקר: לא.

סתיו שפיר: טוב.

סתיו שפיר: בבקשה תעביר לי את הפרטים.

בראל יוסף: אני השארתי חומר אצל גברת אורלי, אני אתן לך את זה גם.

סתיו שפיר: בסדר גמור.

סתיו שפיר: תודה ונוודא שתינו שזה מטופל.

סתיו שפיר: דני, בבקשה.

דני גיגי: קודם כל - - - שלי קצת אמרו פה מקודם על התהליכים של התחדשות עירונית אז קודם כל - - - על תהליכים של התחדשות עירונית קודם כל אני רוצה לדבר.

דני גיגי: אני רוצה לחזק קודם כל את מה שאורלי אמרה באמת בהקשר הזה של חקיקה שהייתה.

דני גיגי: אכן הייתה חקיקה מאוד משמעותית בתחום של התחדשות עירונית שמחייבת את חברת עמידר לעשות הרבה דברים לטובת הדיירים.

דני גיגי: למרבה הצער עדיין אין, למרות החקיקה, עדיין אין ייצוג הולם לדיירים.

דני גיגי: זאת אומרת, עדיין הדיירים לא לוקחים חלק בתוך התהליך עצמו.

דני גיגי: אני הייתי בשיחה שהתקיימה לאחרונה במשרד השיכון בדיוק על הנושא הזה.

דני גיגי: משרד השיכון כן מנסה עכשיו להכניס את הדיירים להיות גוף שיש לו יכולת להחליט בשביל עצמו גם כן, כמו כל דייר אחר.

דני גיגי: הדיירים האחרים מעורבים, מקבלים הודעות על מה קורה, מתעדכנים, האחרים לא מקבלים את זה ואני חושב שזה דבר מאוד מאוד חשוב.

דני גיגי: אני מצפה מהחברות המשכנות, מעמידר בעיקר, באמת לפתוח את הדלתות עבור הדיירים ולתת להם להיות חלק מהתהליך ולא להיות נגררים לתהליך.

סתיו שפיר: מובן.

סתיו שפיר: תודה רבה.

סתיו שפיר: כן?

יעל קסטן רבסקי: אני מהסיוע המשפטי, אני לא אוסיף על הדברים הרבים שאיילת אמרה לפני כן.

יעל קסטן רבסקי: אני רק אגיד דבר אחד שראיתי שעלה לקראת הסוף.

יעל קסטן רבסקי: מדברים גם פה, דיברו פה רבות וגם כתבנו את זה בדוח שלנו לגבי מצב הדירות בדיור הציבורי והצורך בתיקון ליקויים.

יעל קסטן רבסקי: מגיעים אלינו לא מעט מקרים של פונים שצריכים תיקון ליקויים, שמצב הדירות הוא לא טוב.

יעל קסטן רבסקי: כמו שאנחנו יודעים אנחנו מדברים לא רק על הזכאות לדיור אלא גם על זכאות לדיור הולם - - -

סתיו שפיר: ברור, אבל הזכרנו את זה גם בתחילת הדיון.

יעל קסטן רבסקי: וגם כאן בשקיפות כשמדברים על זה אז גם נתונים.

יעל קסטן רבסקי: כי אלינו מגיעים מקרים שלא מטופלים בזמן וגם אם הטיפול נעשה לא כמו שצריך אז כמובן שמדברים על שקיפות לקבל גם את המידע הזה.

סתיו שפיר: תודה.

סתיו שפיר: ומיותר לציין שהיום יכול להיות מעקב כל כך פשוט ויעיל אחר הדברים האלה שהוא לא צריך, זה בכלל לא צריך להגיע למצב שכל פעם מגיעים לפה.

סתיו שפיר: המעקב הזה צריך להיות אוטומטי על ידי משרד השיכון והקליטה.

סתיו שפיר: כן, בבקשה, ממש - - -

אורית בת עין: אני רוצה רק לגבי מה שאמרתי את ההתייחסות הזאת לרכישת הדירות לפי המצב של האנשים ולא לפי שוק חופשי והעלאת הרף עוד פעם מ-900 למיליון מאה לכולם כי מחירי הדירות עולים מדיי והם עולים יותר מ- - -

אורלי לוי אבקסיס: העלנו את זה מ-700 ל-900 - - -

אורית בת עין: נכון, אבל אז בינתיים זה עלה ב-300.

אורלי לוי אבקסיס: - - - מחירי הדירות עולים, למרות שמי שהיה - - - כדי לעלות היה מי שהיום שר הכלכלה וחושב שאולי המחירים יורדים אז ה-0.1% אחרי עלייה של 12%, גם אם יציירו את זה בגרף בצורה לא הגיונית המציאות עדיין המחירים גבוהים מדיי.

סתיו שפיר: תודה.

סתיו שפיר: כן, בבקשה.

מאיר: שמי מאיר, אני בא כמתנדב כי אני מנכ"ל חברה, אני משווק דירות חדשות, אני בתחום כבר - - - מעל 30 שנה ואני רק יכול להגיד לכם שאנשים ישנו באוהלים עוד בתקופה שדוד לוי היה שר השיכון והוא פתר את הבעיה.

מאיר: ובמקרה היום יש כותרת שמדברת על הצלת ישראלי.

מאיר: אם אנחנו לא נעשה כאן איזשהו סדר זה לא יעזור כי אנשים באים לכאן ואומרים לי יש כזו בעיה וכזו בעיה.

מאיר: השקיפות, אני חייתי שנים בחו"ל, השקיפות שם פותרת בעיות.

מאיר: אני רק מציע דבר אחד כי אני מכיר את משרד השיכון גם מבפנים והמחירים, הנושא של המחירים, מאפשרים למי שמקורב לעשות מה שהוא רוצה.

מאיר: אז אני מוכן, אם מישהו יזמין אותי, לתת לו נתונים מהשטח.

מאיר: זה יכול לעזור.

סתיו שפיר: תודה.

סתיו שפיר: תעביר לנו את זה.

סתיו שפיר: אני חייבת לסכם את הדיון, אנחנו הארכנו הרבה מעבר למה שהיינו אמורים אבל היה לי חשוב לשמוע את כולם וכמובן לכבד את חברי הכנסת היוזמים והפעילים מאוד - - -

קריאה: היא מחכה פה בשקט והיא גם רוצה לדבר.

סתיו שפיר: את רוצה לתת הערה?

סתיו שפיר: זה בעניין השקיפות ובדקה כי אני ממש חייבים לסיים.

סתיו שפיר: אני אתן לך.

לילך מיכאל: אני מייצגת את החברה החרדית שאין לנו - - - לא רוכשים דיור לחברה החרדית במקומות שמתאימים לנו.

לילך מיכאל: פשוט שמים אותנו במקומות אחרים וזה יוצר לנו בעיה כי זה יוצר עוד בעיה חברתית.

לילך מיכאל: עוד בעיה גם עם החינוך של הילדים והכל כי זה משהו שלא מדברים עליו אפילו.

לילך מיכאל: אפילו אנחנו ביקשנו שתהיה לנו ועדה וגם מזה התעלמו מאיתנו.

סתיו שפיר: מאיתנו בטוח לא ביקשתם.

סתיו שפיר: אנחנו נשמח לעשות.

סתיו שפיר: עשינו פה לפני כמה ימים דיון קשה מאוד על המצב של החינוך החרדי ושקיפות בחינוך החרדי ואני אשמח מאוד גם לקיים בזה נושא.

סתיו שפיר: תפנו אלינו ואנחנו נעשה לזה דיון אחר.

סתיו שפיר: זה מחוץ לדיון הנוכחי.

סתיו שפיר: אני רוצה להודות לפורום הדיור הציבורי על העבודה המאוד מאוד קשה ועל התרומה שאתם עושים בנושא הזה ולאורלי ולדב שהם באמת מובילים את הנושא כבר שנים במאבקים כאן בכנסת.

סתיו שפיר: תודה רבה לכם.

סתיו שפיר: וכמובן לאנשי משרד השיכון שהיו כאן.

סתיו שפיר: אני רוצה לחדד פה כמה נושאים שעלו.

סתיו שפיר: קודם כל מספרים לנו פה איזושהי אגדה במדינה.

סתיו שפיר: הממשלה אומרת לנו שהיא דוגלת בזה שהיא לא רוצה להתערב בשוק, השוק יעבוד לבד.

סתיו שפיר: אבל בזמן שהיא אומרת את זה הממשלה מתערבת בשוק הדיור בכל דרך אפשרית רק בצורה הפוכה למה שצריך להיות.

סתיו שפיר: מעבר לזה שהמדינה היא בעלת 93% מקרקעות המדינה ובאמת יש לה שליטה מאוד מאוד גבוהה במחירי הדיור, היא בעצם בגלל השמדה של הדיור הציבורי העבירה אותנו למצב של סבסוד של אנשים שבמצב נורמלי היו זכאים לדירה.

סתיו שפיר: אותם אנשים מסובסדים, 160,000 משקי בית שמסובסדים בשוק השכירות הפרטי בסכומים של מאות עד אלפי שקלים, בלי שום ביטחון בדירה שלהם בשכירות, בשוק דירות פרטי לחלוטין, בלי שום הבטחה של אורך החוזה, של כמה זמן אפשר להיות, איפה אפשר להיות, עם ערבויות.

סתיו שפיר: ועשינו כאן דיון בוועדה, כואב מאוד, לפני שנתיים, על מצבים שבהם דיירות בדיור שקיבלו סבסוד בשכר דירה מהמדינה נאלצו לעבור פשוט התעללות על ידי בעלי בתים שניצלו את מצבן ואת חוסר המוצא שיש להן והיכולת לשמור, והצורך שלהן לשמור על הילדים שלהן באותה דירה ולהישאר שם כדי להצליח איכשהו לפתח את חייהן וניצלו אותן בכל דרך אפשרית.

סתיו שפיר: הדברים האלה לא יכולים לחזור על עצמם, בשביל זה אנחנו צריכים דיור ציבורי.

סתיו שפיר: כשאין דיור ציבורי ושולחים אנשים לשכירות הפרטית אז גם מעלים את המחירים בשכירות וגם מעלים אחר כך את המחירים בדיור ואז עולה עוד כסף לרכוש את הדירות של הדיור הציבורי ולאיפה הגענו – זה לא כלכלי, אם אנחנו צריכים לדבר עכשיו בשפה האוצרית וזה בטח ובטח לא מוסרי.

סתיו שפיר: וזה לא מדינת ישראל.

סתיו שפיר: אז אני מבקשת ממשרד השיכון, אנחנו נעביר להם את השאלות, העברנו להם גם קודם.

סתיו שפיר: כל הפרטים על המכירה והרכישה לא קיבלנו את זה היום מהמשרד.

סתיו שפיר: משרד האוצר, אורלי אני אספר לך גם, משרד האוצר התחמק מלענות מה הם חושבים על התכנית החדשה של משרד השיכון.

אורלי לוי אבקסיס: כבר חודש אני מנסה להשיג אותם הם לא עונים.

סתיו שפיר: הם בדיונים.

סתיו שפיר: מתי הולכים להסתיים הדיונים?

סתיו שפיר: לא קיבלנו על זה תשובה.

סתיו שפיר: מדובר פה בסך הכל ב-7000 דירות בשנה.

סתיו שפיר: זאת תכנית צנועה יחסית למה שצריך ומה שחסר היום בשוק למיליון אנשים.

סתיו שפיר: אבל הם מושכים את הזמן.

סתיו שפיר: אנחנו עוד שנייה יוצאים לפגרה, אנחנו יודעים מה קורה בקיץ.

סתיו שפיר: לדעתי אסור לנו לתת להם למשוך את הזמן ככה ומגיעה לנו תשובה על מתי הם הולכים לסיים ולהגיד מה הם רוצים מהתכנית הזאת כדי שיהיה אפשר להתקדם ולהבין אם הדבר הזה הוא אמיתי.

אורלי לוי אבקסיס: ויותר מכך, הם לא אוהבים את התכנית שיביאו תכנית משלהם- - - כבר שלוש וחצי שנים במשרד האוצר ולא עשה עם זה כלום.

אורלי לוי אבקסיס: תודה רבה לך סתיו.

סתיו שפיר: נכון.

סתיו שפיר: ממש ככה.

סתיו שפיר: ומעמידר – כבר לפני שנה הייתם פה, הבטחתם שקיפות בנושאים האלה, אני מבקשת מכם להעביר לי תשובות בתוך שבוע כדי שאנחנו נוכל להתקדם.

סתיו שפיר: תודה רבה לכולם.